urria « 2018 « Prentsa oharrak\nInTacto jaialdiak bere 8. edizioa ospatzen du jada eta eszena garaikidearen erreferentzia gisa sendotu egiten da\nKategoriak: Prentsa oharrak — Etiketak: InTacto jaialdia — Komunikazio Zerbitzua / Servicio de Comunicación — 31 urria 2018 14:02\nVitoria-Gasteizko eszena garakidearen jaialdiak zortzigarren edizioa izango du aurten azaroaren 23, 24 eta 25ean. Bederatzi muntaketa eskainiko ditu Artiumen; haietatik bi estreinaldiak izango dira estatu mailan eta beste bi lehendabiziko aldiz ikusiko dira Euskal Herrian.\nVitoria-Gasteiz, 2018ko urriaren 31.- inTACTO jaialdia zortzigarren ediziora iritsi da aurten, dantza berriz ere gorputzaren, erkidegoaren eta soinudun esparruaren inguruan egituratutako programa artistiko baten protagonista izango den programazio batekin. Azaroaren 23tik 25era bitartean egingo den jaialdi honetan tokiko, nazio mailako eta nazioarteko bederatzi proposamen eszeniko garaikide ekarriko dira Artium Museora.\nEstreinaldietako bat Any table, any room performancea da, Jonathan Burrows koreografoak eta Matteo Fargion musikagileak osatutako bikotearena. Hemengo lau artista izango dira haiekin eszenatokian: Hannah Frances Whelan, Zuriñe Benavente, Blanca Arrieta eta Miguel Garcés. Bikote artistiko beteranoak sortze-laborategi bat egingo du haiekin estreinaldiaren aurretik. Proposamen hori Etxe berean programaren parte da eta Azala Espazioak koordinatu du inTACTOrekin, Tabakalerarekin eta Bulegoa z/b-rekin elkarlanean. Artista entzutetsu horien lana ikusteko aukera izango dugu, hala, Euskal Herrian. Programa horren esparruan, azaroaren 22an, osteguna, 19:00etan, 52 portraits proiektatuko da Artiumen Emanaldi-aretoan, lankidetzan egindako proiektu digitala, 2016an grabatua, non mundu osoko dantzariek beren historiak partekatzen baitituzte keinuzko erretratu laburren bidez. Proiekzioa doakoa da.\nNazio mailako beste estreinaldia Queen of hearts izango da, Navaridas & Deutinger austriar konpainiarena. Pieza horrek gai pribatu eta publikoak manipulatuz erakustea eta heredatutako botere-egituren balio sinbolikoa kritikatzen ditu Galesko Diana printzesaren irudiaren bidez.\nProposamen koreografikoak Aimar Pérez Galí koreografo eta dantzariaren eskutik iritsiko dira Artiumera. Hark, Sudando el discurso: una crítica encuerpada piezaren bidez hitzaldi performatzaile bat emango du, non ikuspuntu historiko eta politiko batetik aztertuko baitu dantza kritikoki. Beste dantza bakar-saio bat bat Si pudiera hablar de esto no haría esto izenekoa izango da, Janet Novás galiziar dantzari eta sortzailearena, zeinak gorputza, espazioa eta denbora astinduko baititu partekatzeko eta ikusleei sentipenak helarazteko. Galiziatik dator Ven ere, La Macana konpainiako bi dantzariren edertasun eta birtuosismo handiko pieza. Bi urtez munduan zehar ibili ondoren etorriko da Vitoria-Gasteizera. Beste duo bat, berrikiago sortua, Jesús Rubio-ren Bolero da, burugogorkeriari, atseginaren eta unaduraren arteko igarotzeari eta denboraren joanari buruzko energiaz beteriko lan bat.\nBertako sorkuntzak ere izango du lekua Jaialdian. Alaitz Arenzanak eta Maria Ibarretxek Bilbon osatutako Sra. Polaroiska arte-kolektiboak Lur away piezaren euskarazko bertsioa estreinatuko du. 2017n Gure Artea saria jaso zuen sorkuntza multidisziplinarioko talde honek modernotasunean bizirik irauteko tekniketako batzuk partekatuko ditu ludikoki ikusleekin bere koreografia-lanean. Bestalde, Horman Poster bilbotar konpainiak Eraikitzen Gaituzten Hitzak aurkeztuko du, bitartekaritzako eta sorkuntzako lan bat, norbanakoaren eta taldearen nortasunaren eraikuntzan hitzaren eta gorputzaren arteko harremanari heltzen diona. Parte hartzeko proposamen bat da, eta konpainiak 13-18 urte bitarteko gazteei proposatzen dien sorkuntza eszenikoko lantegiaren bidez sortuko da, azaroaren 16tik 22ra. Proiektu honek Euskadiko Kutxaren eta TAEren laguntza du, eta Jaialdiak bultzatzen duen esperimentazio eta bitartekaritza eszenikoko inLAB programaren esparruan kokatzen da.\nZortzigarren edizio honi amaiera emango dio Amalia Fernández-en El resistente y delicado hilo musical lanak, antzerkiko, koruko, performanceko eta poesiako elementuak dituen koreografia-partitura bat, nazio mailako agertoki garrantzitsuenetako batzuetan txalotua izan dena.\nPrograma artistikoaz gainera, profesionalei zuzendutako espazioak zabaltzearen aldeko apustua egiten jarraitzen du Jaialdi honek. Ildo horretan, ekimen berri bat jarriko da abian artistak, konpainiak eta nazioko eta nazioarteko programatzaileak elkartzea errazteko, speedmeeting izeneko saioen bidez, hots, parte hartzaileen arteko bilera profesionalak egitea eta lankidetzak sortzea, ikuskizunak banatzea eta nazioarteko sareak sortzea bultzatzea bilatzen duten topaketen bidez. Hurbileneko sorkuntza zabaltzen laguntzeko apustuaren haritik, programan parte hartzen ez duten bertako konpainia eta artistei ere zabalduko zaizkie espazio horiek, Jaialdira hurbilduko diren profesionalekin elkartzeko aukera izan dezaten.\nBestalde, eta Montehermoso Kulturunearekin elkarlanean, azaroaren 24ko eta 25eko goizean jardunaldi profesional batzuk egingo dira, proiektu eta espazio kulturalen kudeaketari heltzeko ohituren eta moduen inguruan eztabaidatu eta gogoeta egiteko testuinguru bat finkatzeko xedez.\nJaialdiaren iazko edizioan izan zuen harrera ona ikusita, aurten ere antolatuko da eszena-gaien zabalkunderako eta dibulgaziorako esparru bat, Eszena pentsatzea. Aldi bateko inTACTO liburutegia, arte bizien esparruko kontsultako argitalpenak gainbegiratu eta erosteko gune bat. Ekimen honek Zuloa Liburudendaren laguntza du eta helburua da pubolikoa eszenaren jardun eta ikerketa eta gogoeta kritikora hurbil dadin erraztea, Jaialdian parte hartu duten artista eta konpainiek egindako argitalpen sorta baten bidez.\nAurten ere Acción Cultural Española (AC/E)-ren babesa izan du Jaialdiak, Programa de Internacionalización de la Cultura Española (PICE)-ri esker, Bisitarien modalitatean. Horri esker dauzkagu atzerriko programatzaile eta profesionalak Jaialdiaren edizio honetan ere. Aurtengoan Lourdes González eta Hayde Lachino mexikar programatzaileak izango ditugu gure artean, kulturaren kudeaketan, bitartekaritza-proiektuen sorreran eta eszena garaikidearen esparruan gogoeta kritikoa bultzatzen ibilbide luzea dutenak. Bestalde, Erresuma Batutik Kevin Jamieson, Manchester-eko HOME zentroko proiektuen zuzendaria eta Kate Craddock, directora del Festival GIFT de Gateshead-eko GIFT Jaialdiaren zuzendari eta British Council-en ordezkaria etorriko dira. Nazioarteko programatzaile horiez gainera, eta ohikoa denez, nazio mailako beste kudeatzaile eta programatzaile batzuk ere bertan izango dira.\nJaialdiko bonuak eta sarrerak Artiumen webgunean edota txartel-leihatilan eros daitezke. Aurtengo edizioan, proiektu pilotu bat abiaraziko da Jaialdiaren inguruan, pertsona guztiei kulturaren esperientzia izateko aukera emateko xedea duena. Museoaren txartel-leihatilan bonua edo eguneko sarrera erosten duten pertsonek bigarren sarrera bat erosi ahal izango dute 5 euroko prezio murriztuan, eta sarera horiek bazterketa arriskuan eta ahultasun egoeran dauden taldeekin lan egiten duten hiriko elkarteen kideei emango zaizkie.\ninTACTO Jaialdiak Artium Arte Garaikidearen Euskal Zentro-Museoaren, Vitoria-Gasteizko Udalaren, INAEM-en eta Acción Cultural Española (AC/E)-ren laguntza du, Montehermoso Kulturunearen, Zuloa Liburudendaren, Taller de Artes Escénicas (TAE)-ren, Azalaren eta Baratza aretoaren lankidetza, eta Euskadiko Kutxaren eta Diario de Noticias de Álavaren babesa.\nProposamen guztiak Artiumen instalazioetan burutuko dira.\nAzaroaren 22an, osteguna\n19:00etan. Proiekzioa: 52 portraits. Jonathan Burrows, Matteo Fargion eta Hugo Glendinning\nAzaroaren 23an, ostirala\n19:30ean: Las palabras que nos construyen/ Eraikitzen Gaituzten Hitzak, Horman Poster\n20:45ean: Any table, any room. Jonathan Burrows eta Mattero Fargion, gehi Hannah Frances Whelan, Zuriñe Benavente, Blanca Arrieta eta Miguel Garcés\n22:00etan: Sudando el discurso: una crítica encuerpada. Aimar Pérez Galí\n19:30ean: Si pudiera hablar de esto no haría esto. Janet Novás\n21:00etan: Ven. La Macana\n21:30ean: Lur away. Sra. Polaroiska\nAzaroaren 25ean, igandea\n19:30ean: Queen of Hearts. Navaridas & Deutinger\n21:00etan: Bolero. Jesús Rubio\n21.30ean: El resistente y delicado hilo musical. Amalia Fernández\nIRUDI EZBERDINEI SARBIDEA: https://bit.ly/2CSDggG\nAzkenengo 24 orduetan, Udaltzaingoak hogeita bat trafiko-istriputan hartu du esku, eta, horietan, bi pertsona zauritu dira.\nAtzo, 21:00ak baino pixka bat lehentxeago, bi autok elkar jo zuten Arriagako Atearen kalean. Talkaren ondorioz, kolpea jaso zuen autoko gidaria (54 urtekoa) zauritu zen, eta Santiago ospitalera eraman behar izan zuten anbulantziaz.\nAtzo, goizeko 01:34an, istripua gertatu zen Antonio Machado kalean. Bertan, auto batek aparkatuta zegoen auto bat jo zuen, eta 24 urteko gidaria zauritu zen. Tokira bertaratu ziren larrialdietako zerbitzuek artatu ondoren, Txagorritxu ospitalera eraman zuten.\nUdaltzaingoak 19 salaketa erregistratu zituen atzo Agirrelandako bulegoan.\nSuhiltzaileek esku hartu behar izan zuten atzo, logela bateko atea irekitzeko, adingabe bat bertan itxita geratu zelako, Arkupedun plazako etxebizitza batean (Zabalgana). Zerraila desmuntatu behar izan zuten.\nUdaltzaingoaren jakinarazpena 2018 10 31 informe diario de actuaciones\nSuhiltzaileen jakinarazpena Nota informativa 31-10-2018\nGidari batek ihes egin du oinezko bat harrapatu ondoren\nKategoriak: Udaltzaingoaren eta suhiltzaileen jakinarazpenak — Komunikazio Zerbitzua / Servicio de Comunicación — 09:24\nAzkenengo 24 orduetan, hamazazpi trafiko-istripu erregistratu dira, eta, horietan, pertsona bakarra zauritu da.\nAtzo, 21:00ak baino pixka bat lehentxeago, auto batek pertsona bat harrapatu zuen Deba Arroaren kalearen eta Madril kalearen arteko bidegurutzean, eta errepidea gurutzatzen ari zen 19 urteko gazte bat zauritu zen. Santiago ospitalera eraman zuten anbulantziaz.\nAtestatu-talde bat istripuaren inguruabarrak ikertzen ari da, autoak ihes egin baitzuen.\nEdanda gidatzeagatik inputatuta\nUdaltzaingoa 48 urteko gizonezko bat ari da ikertzen, bide-segurtasunaren kontrako delitua egiteagatik; izan ere, alkoholdun edarien eraginpean gidatu zuen. Salburua Bulebarra kalean egin zioten alkoholemia-proba, 01:33an, eta 0.76-0.74 miligramoko alkohol-tasa eman zuen botatako aire litro bakoitzeko.\nSuhiltzaileek bi sutetan hartu zuten esku\nPrebentzio, Su Itzaltze eta Salbamendu Zerbitzuak (PSISZ) bi sute-abisurengatik hartu zuen esku: bata Bake kaleko etxebizitza bateko kaxa elektrikoan piztu zen, eta Oto hiribideko etxebizitza bateko mikrouhin-labean piztu zen bestea.\nHalaber, etxean eroritako pertsona bat erreskatatzeko hartu zuen esku, Nafarroako Errege-Erreginen kalean.\nKategoriak: Deialdiak — Komunikazio Zerbitzua / Servicio de Comunicación — 30 urria 2018 17:00\nPrentsaurrekoa. 2018ko InTacto Jaialdia aurkeztea\nParte hartzaileak. Iara Solano (inTACTO jaialdiko zuzendaria); Daniel Castillejo, Artium Museoko zuzendari ohia; Kultura, Hezkuntza eta Kirol zinegotzi Estibaliz Canto; eta Laboral Kutxako Gizarte Ekintzetarako arduradun Kepa Ortiz de Urbina\nEguna. Asteazkena, urriak 31\nAbian da Gasteizen trafiko istripuen zergatia eta ondorioez kontzientziatzeko hezkuntza programa\nKategoriak: Prentsa oharrak — Etiketak: Alkate Gorka Urtaran, Hezkuntza programa, trafiko istripuen zergatia eta ondorioak — Komunikazio Zerbitzua / Servicio de Comunicación — 14:34\nAlkatea eta Segurtasun sailburua saio batean izan dira, zeinetan biktimen eta larrialdietan dihardutenen testigantzak aditzera ematen baitituzte.\nKategoriak: Prentsa oharrak — Etiketak: Halloween gaua, Udaltzaingoa — Komunikazio Zerbitzua / Servicio de Comunicación — 14:14\nUdalak ordubete luzatuko du hilerrietako ordutegia Domu Santuen egunean\nKategoriak: Oharrak — Etiketak: Domu Santuen eguna — Komunikazio Zerbitzua / Servicio de Comunicación — 13:29\nUdalak ordubete luzatuko du hilerrietako ordutegia Domu Santuen egunean. Zehazki, 9.00etatik 20.00etara egongo dira kanposantuak zabalik; aurreko urteetan, berriz, 19.00etan itxi dira. Izan ere, azaroaren 1ean hasi ohi zen neguko ordutegia, eta horregatik ixten ziren hilerriak 19.00etan. Hemendik aurrera, ordea, udako ordutegiak egun bat gehiago iraungo du, azaroaren 1a barne, Ingurumenaren eta Espazio Publikoaren zinegotzi Iñaki Prusillak sinatutako dekretuari jarraituz.\nUdalak eta Unibertsitateak beren prestakuntza praktiketarako programetan laguntzaile dituzten enpresen ekarpena aitortu dute\nKategoriak: Prentsa oharrak — Etiketak: Alcalde Gorka Urtaran, Alkate Gorka Urtaran, EHUren Arabako campusa, Empleo Gune foroa — Komunikazio Zerbitzua / Servicio de Comunicación — 13:27\nGaur Europa jauregian egiten ari den Empleo Gune foroaren barruan egin da ekitaldia\nGasteizko Udalak eta EHUren Arabako campusak esker ona adierazi diete gaur 30 enpresari eta gehiagori, aipatutako erakundeen prestakuntza praktiketarako programetan laguntzeagatik. Industria eta zerbitzuekin lotutako hainbat arlotako enpresak izan dira protagonista ekitaldian, zeinean Gorka Urtaran alkateak ere hartu baitu parte, EHUko Praktiken eta Enplegagarritasunaren zuzendari Maria José Urangarekin batera. Enpresa horiek gazte gasteiztarrak lan-munduan txertatzeko eta lehen lanpostua lortzeko prozesuetan duten garrantzia azpimarratu du alkateak. Gasteizko Udalaren bitartez bakarrik, iaz 120 pertsonak egin ahal izan zituzten praktikak enpresetan.\nOrobat, Gasteizko Udalak enplegu egonkor eta duinarekin duen konpromisoa nabarmendu du alkateak, eta agintaldi honetako mugarriak gogorarazi ditu, esaterako, 5.000 langabe gutxiago dagoela, edo 10.000 pertsonatik gora sartu direla Gizarte Segurantzan. Gorka Urtaranek azpimarratu du ekonomiaren eboluzio ona erakundeen ekarpenaren zein Unibertsitatearen eta enpresen inplikazioaren emaitza dela.\nPrestakuntza praktiketarako programetan laguntzen duten enpresen aitorpena Europa jauregian gaur egiten ari den Empleo Gune foroaren ekitaldi nagusietako bat da. Horretaz gain, hautaketa-elkarrizketak prestatzeko lantegi bat, orientazioaren alorreko profesionalentzako jardunaldi teknikoa eta lan-harremanik gabeko praktiken alorreko aurkezpenak antolatu dira goizeko saiorako. Arratsaldean, berriz, nazioarteko mugikortasuna izango da gai nagusia, enplegagarritasunaren ardatzetako bat baita: garagErasmus fundazioaren International Talent Match ekitaldiaren bitartez, toki mailan garrantzia duten sei enpresak lanpostu bat eskuratu nahi duten hautagaien trebetasunak eta gaitasunak neurtuko dituzte.\nKategoriak: Udaltzaingoaren eta suhiltzaileen jakinarazpenak — Komunikazio Zerbitzua / Servicio de Comunicación — 09:10\nLarunbatean, udaltzainek 41 urteko gizonezko bat atxilotu zuten, indarrean zeukan urruntze-agindua hausteagatik. 14:41ean gertatu zen, Antepara kalean, hainbat pertsona identifikatu zituztenean; izan ere, talde berean zeuden gizona eta urruntze-aginduak babesten zuen emakumea.\nEmakumeak salaketarik jarri nahi izan ez bazuen ere, gizona atxilotu zuten, eta atestatu judiziala izapidetu zioten, Emakumeen Aurkako Indarkeriaren Epaitegiari gertakarien berri emateko.\n16 urteko gazte batek Florida kaleko establezimendu batean egin dituen hainbat ebasketaren eta etengabeko mehatxuen berri eman dio Udaltzaingoak Adingabeen Fiskaltzari. Adingabe horren jokaeraz ohartarazi zioten lokalaren jabeek Udaltzaingoari. Bada, ostiral gauean topatu eta identifikatu zuten gaztea, establezimendura ebasteko eta mehatxu egiteko asmoz itzuli zenean.\nAsteburuan, 47 trafiko-istripu erregistratu dira, eta, horietan, 10 pertsona zauritu dira.\nUrriaren 26an, ostiralean, 08:59ak aldera, Valladolid eta Andaluzia kaleen bidegurutzean, auto bat bidetik atera zen. 63 urteko bidaiari bat zauritu zen, eta hiri honetako Santiago ospitalean artatu zuten.\n09:51n, tranbiaren unitate batek eta 70 urteko gizonezko batek gidatzen zuen autoak talka egin zuten Gabriel Zelaia eta Forondako Atea kaleen bidegurutzean. Lesioak zituen arren, gidaria ez zuten osasun-zentroan artatu behar izan.\n13:40ak inguruan, 40 urteko bizikletari batek talka egin zuen hormatxo baten aurka, Arriagako Atearen kalearen eta Arriagako Kofradiaren kalearen arteko bidegurutzean. Zauritu egin zen, eta Txagorritxu ospitalean artatu zuten.\nEgun berean, 21:28an, 50 urteko bizikletari bat zauritu zen, ibilgailuaren gaineko kontrola galdu baitzuen Babesgabetuen plazan. Santiago ospitalera eraman zuten.\n23:25ean, motor bat bidetik atera zen Zabalgana hiribidean. 27 urteko gidaria zauritu egin zen, eta Txagorritxu ospitalean eman zioten arreta.\nUrriaren 27an, larunbatean, 18:05ak aldera, Forondako Atea eta Luis Olariaga kaleen bidegurutzean, bi autok elkar jo zuten, eta, istripuan, 63 urteko bidaiari bat zauritu zen, zeina Txagorritxu ospitaleko larrialdietako zerbitzuan artatu behar izan zuten.\nPixka bat lehenago, 17:59an, Zumakadi ibilbidean, auto batek 77 urteko gizonezko bat harrapatu zuen, eta Santiago ospitalera eraman zuten.\nEgun berean, 21:55ak aldera, auto batek 21 urteko oinezko bat harrapatu zuen Leon eta Extremadura kaleen bidegurutzean, eta Santiago ospitalean eman zioten arreta.\nUrriaren 28an, igandean, 14:22ak aldera, istripu soil bat gertatu zen Andaluzia kaleak Madril kalearekin bat egiten duen tokian. Bertan, 26 urteko bizikletari batek zuhaitz bat jo zuen. Txagorritxu ospitalean eman zioten arreta.\nGaur goizaldean, istripu soil bat gertatu da Gamarrako Atean. Bertan, 25 urteko gazte batek gidatzen zuen autoa egon da sartuta, eta Santiago ospitalera eman dute gidaria.\nAsteburuan, 45 salaketa jarri dira Agirrelandan.\nHiru inputatu alkoholdun edarien eraginpean gidatzeagatik\nAsteburuan, Udaltzaingoak hiru gidari ikertu ditu alkoholdun edarien edota substantzia estupefazienteen eraginpean gidatzeagatik. Guztiak harrapatu dituzte bide publikoan, eta atestatu judiziala egin zaie. Hiri honetako Guardiako Epaitegira bidali dira hiru atestatuak.\nHalaber, asteburuan prebentziozko bost alkoholemia-kontrol egin dira hirian, eta, horietan, 61 bat gidariri egin zaizkie alkoholemia-probak. Horietako bik eman dute emaitza positiboa, eta administrazio-bidean salatu dituzte.\nGaur goizaldean, Busturbi kalean (Gamarra Nagusian) jazotako trafiko-istripu batean hartu dute esku suhiltzaileek, ibilgailu bat alboz irauli baita. Iritsi direnean, gidaria autoaren kanpoaldean zegoen, eta, hortaz, ibilgailua bidetik kendu dute.\n07:58an, AP-1 errepidean Gipuzkoa eta Araba lotzen dituen Isuskitza tunelean ibilgailu batek su hartu duela ohartarazi diete suhiltzaileei. Iritsi direnerako, bidaiariak beren kabuz atera dira, eta mantentze-lanetako langileek sutea kontrolatu eta aireztapena aktibatu dute.\nKategoriak: Prentsa oharrak — Etiketak: rokodromoak — Komunikazio Zerbitzua / Servicio de Comunicación — 08:47


Zoaz Correosen bulegora. Gogoan izan izapide hori ezin duzula egin gure bulego guztietan. Aldez aurretik egiaztatu zure probintziako Correosen zein bulegok ematen duen zerbitzu hori, eta joan bertara dagokion dokumentazioarekin. \nJaso  zirkulazio-baimen berria. \nZoaz Correosen bulegora. Gogoan izan izapide hori ezin duzula egin gure bulego guztietan. Aldez aurretik egiaztatu zure probintziako Correosen zein bulegok ematen duen zerbitzu hori, eta joan bertara dagokion dokumentazioarekin.\nJaso zirkulazio-baimen berria.\nBulegoak, garrantzitsua! Izapide hori ezin duzu egin gure bulego guztietan.\nEdozein auto salerosten den bakoitzean, ibilgailuaren titulartasuna aldatu behar da. Legezko izapide horren bidez, erosleak trafiko-administrazioari formalki jakinarazten dio nor den ibilgailuaren titular berria (pertsona fisikoa). Hau da, trafiko-administrazioari jakinarazten dio titulartasunaren transferentzia pertsona batetik bestera egin dela. Ibilgailu motaren arabera, bi izapide mota daude:\nMatrikula saltzailearen Identifikazio Agiri Ofizialari (IAO) lotuta egon behar da.\nSalerosketa-kontratua. Gaur egun, kasu gehienetan eta Errioxan eta Murtzian helbideratuta dauden erosleentzat egiten da OEZren komunikazio-bidea. OEZ likidatzera beharturik ez dauden ibilgailuen kasuak ezingo dira izapidetu gure bulegoetan.\n3. Eskualdaketaren egiaztagiria (salerosketa-kontratua)\nErosleak sinatutako baimena, ibilgailuaren titularraren aldaketa bere izenean tramitatzeko. Baimen horretan adierazi behar da tramitea erabat doakoa dela saltzailearentzat, hau da, adierazi behar da saltzailearentzat kudeaketa doakoa dela.\nBizi den Autonomia Erkidegoko Ondare Eskualdaketen gaineko Zergaren (OEZ) likidazioaren frogagiria, non 620 Transferentziarako Kode Elektronikoa (CET) ageri den.\nGainera, behin-behineko zirkulazio-baimena luzatuko dugu, 30 egunekoa. Dokumentu horri esker, erosleak ibilgailuarekin zirkulatu ahal izango du zirkulazio-baimen berria jaso arte.


Irlandako jaurerria - Wikipedia, entziklopedia askea.\nIrlandako jaurerria (irlanderaz: Tiarnas na hÉireann, frantsesez: Seigneurie d'Irlande) Irlanda 1177 eta 1542 artean zegoen estatu feudala izan zen, Ingalaterrako erregea "Irlandako jaun" izenpean agintaria zuena. Normandiarrek 1169–71 urteetan uhartea konkistatu zutenean Aitasantutzaren agindupeko lur izendatu zuten. Irlandako jauna Ingalaterrako erregea ere zenez, uhartean Irlandako Jaun Tenentek ordezkatua zen.\nAitasantutzaren eremua eta Ingalaterrako erregearen feudoa\nIrlandako jaunerria 1300 inguruan (zuriz)\nIrlandera, ingelesa, anglonormandiera\nJaurerria uharte osotik zabaltzen bazen ere, erregearen aginduak ez ziren uharte osoan betetzen eta ingelesen agindupeko lurren mugak denboraren poderioz aldatuz joan ziren. Irlandako kondeek autonomia mantendu zuten, antzinako errege gaelikoak baziren moduan. Dena 1542an aldatu zen, Irlandako Erresuma sortu zenean.


Gazteberri aldizkaria artxibo - EGK Gazteberri aldizkaria artxibo - EGK\nArtículo publicado originalmente en euskera en la revista Gazteberri Uda bukatu da eta uste dut 2020. urteko uda arraro hau ez dugula inoiz ahaztuko. Zenbat aldaketa bizi izan ditugun konfinatu gintuztenetik. Bidaiatzeko aukera izan dutenek, orokorrean, bidaia ezberdinak egin dituzte. Udako jai giroa desagertu egin da eta gure artean harremantzeko era guztiz aldatu da. Irribarreak …\nArtículo publicado originalmente en euskera en la revista Gazteberri Gurean ditugun bestelako ereduei ikusgarritasuna emateko unea da Beti berdina eginda bestelako emaitzak lortzea zaila da. Horregatik da garrantzitsua errealitatea azaleratzen duten datu ahalik eta eguneratuenak izatea ostean politika publikoen bitartez arazoei irtenbidea emateko, bizi dugun egoera hobetzeko eta gizarte bezala aurrera egiten jarraitzeko. Zoritxarrez, beti …


Vitoria-Gasteizko Udalaren web-orria - Agenda 21aren 2010-2014 tarterako Ekintza Plana\nAgenda 21aren 2010-2014 tarterako Ekintza Plana\nEzaugarriak | Helburuak | Egitura | Dokumentuak\nTokiko Ekintza Plana Tokiko 21 Agendaren funtsezko elementua da, Gasteizko Udalak iraungarritasunarekin duen konpromisoaren eta estrategiaren isla.\nBere xedea udalerriaren zenbait erronka(sozialak, ekonomikoak eta ingurumenekoak) erantzutea da, zenbait ekintzaren bitartez.\nNahiz eta bost urterako asmoz osatu, planak indarrean jarraituko dute, beste plan bat egin eta onartu arte (Udalsarea 21eko irizpidearen arabera). Izan ere, epe labur, ertain eta luzean gauzatzeko ekintzetarako denbora-tarte erreala hartu nahi izan da.\n2010-2014 tarterako Tokiko Ekintza Plana (gaztelaniaz, 2 MB)\n2010-2014 Tokiko Ekintza Planaren ezaugarriak\nHolakoa da Gasteizko 2010-2014 Tokiko Ekintza Plana:\nIntegrala, aurrerabide ekonomikoa, ekitate soziala eta ingurumenaren babesa uztartzera bideratutako ekimenak bitarte, gure udalerria iraungarriagoa bihurtzeko eta biztanleen bizi-kalitatea hobetzeko.\nZeharkakoa, iraungarritasunaren alorrean gako diren eremu guztiak jorratu nahi ditu, irtenbide globalen (eta ez soilik sektorialen) bila.\nParte hartzekoa, planaren osaeraren hainbat unetan parte hartu duten, eta orain, plana abian jartzeko eta jarraipena egiterakoan ere, parte hartzen duten herritarren eta tokiko eragile ekonomiko eta sozial interesatuen ezagutza eta iritzian oinarritua.\nOperatiboa, izan ere, planeko ekintzak behar bezainbesteko xehetasunez zehaztuta eta datak emanda daude, eta aurrekontu jakin bat eta ardura esleitu zaizkie.\nDinamikoa, urtero-urtero eguneratu eta berraztertzeko modukoa, hartara betearazpen eta garapen maila ebaluatu ahal izateko, bai eta egoeraren arabera egokitzeko, horrela behar izanez gero.\n2010-2014 Tokiko Ekintza Planaren helburuak\nHonako helburuak ditu 2010-2014 Tokiko Ekintza Planak:\nGasteizek garapen iraungarriaren alorrean hartu dituen konpromisoak betetzea.\nParte hartzeko kultura sustatzea, eta herritarren eta erabakiak hartzeko prozesuetan eta hiri-eredu iraungarriagoa lortzeko prozesuetan interesa duten eragileen inplikazioa ere.\nAurrera begirako jarduerak modu ordenatuan programatzeko planifikazio tresna bat izatea.\nUdal eskumeneko jarduera-alor guztietan iraungarritasunaren irizpideen aplikazio praktikoan urratsak ematea.\nUdal administrazioak iraungarritasunaren alorrean egiten duen lana jasotzea eta errekonozitzea.\nZeharkakotasuna, koordinazioa eta komunikazioa sustatzearen ondorioz, udal kudeaketa koherenteago eta kalitatea handiagokoa lortzen laguntzea.\nUdalerriaz gaineko finantziazio-iturriak eskuratzen laguntzea.\n2010-2014 Tokiko Ekintza Planaren egitura\nPlana 11 ildo estrategiko edo helburu orokorretan egituratzen da, zein 47 helburu operatibo, 228 ekintza eta 304 jardueren bidez garatuko direnak; azken horiek dira gauzatze-unitate zehatzenak, jarduerak alegia. TEPeko 127 ekintza TEP bera onesti aurretiko beste plan batzuetatik datoz.\nHauexek dira 11 ildo estrategikoak, TEP bitarte lortu nahi diren udalerria hobetzeko funtsezko helburuak:\nInformazioa eskuratzeko modua hobetzea, eta udal kudeaketan herritarren parte hartzea sustatzea.\nIraungarritasunaren bidean jartzea udal kudeaketa.\nNatur sistemak, bioaniztasuna eta paisaia zaindu eta babestea.\nIngurumenaren kalitatea hobetu eta kutsadura urritzea.\nKontsumo- eta ekoizpen-molde iraungarriagoen sustapenean laguntzea.\nHirigintzan (planeamendua, diseinua eta eraikuntza lanetan) iraungarritasun irizpideak kontuan hartzeko joera bultzatzea.\nHirian motordun ibilgailuen trafikoa murriztea, Mugikortasun Iraunkorraren eta Espazio Publikoaren Plana garatuz.\nOsasuna babestea eta herritarren artean ohitura eta bizimodu osasungarriak sustatzea.\nEkonomia eredu dibertsifikatu, aberats eta ingurumena errespetatuko duena sustatzea.\nGizarte inklusioa eta kohesioa sustatzea, eta oinarrizko zerbitzuak baliatzeko aukera bermatzea.\nGarapenerako nazioarteko lankidetza sustatzea, eta ingurumenarekiko eragina urritzea, bereziki klimaren gainekoa.\nIldo estrategiko hauetako bakoitza programa edo helburu operatiboen bidez garatzen da 847 guztira), eta horiek ekintza do proiektu zehatzen bitartez (228 guztira). Ekintza bakoitza hainbat elementuz osatzen da: izenburua, deskribapena, betearazte/abiarzte data, zerbitzu arduraduna eta lehentasun maila (epe labur, ertain edo luzekoa). Horiez gain, honakoak ere jasotzen dira: inplikatutako entitateak, aurreikusitako kostua, eta erabil litezkeen finantziazio-iturriak.\nHelburu operatiboen kopurua\nLurraldea eta mugikortasuna 6 eta 7 9 24 46%\nArlo sozio-ekonomikoa 8, 9, 10 eta 11 17 92 24%\nIngurumena 3, 4, 5 eta 11 14 52 25%\nParte hartzea, informazioa eta komunikazioa 1 4 46 4%\nToki administrazioa 2 3 14 1%\nTokiko Agenda 21 - Ekintza Planaren Ezarpen Mailaren Ebaluazioa 2013\n2013ko Tokiko Iraunkortasun Adierazleak | Infografia\n2014ko Agenda 21 Buletina (2,1 Mb)\n2015eko Agenda 21 Buletina (1,4 Mb)\nEkintza Planaren ezarpen mailaren ebaluazioa 2012 Tokiko Agenda 21 (459Kb)\nTokiko Iraunkortasun Adierazleak Tokiko Agenda 21 (1,06Mb)\n2010-2014 tarterako Tokiko Ekintza Planaren lehen eztabaida lantegiaren laburpena (gaztelaniaz, 150 KB)\n2010-2014 tarterako Tokiko Ekintza Planaren bigarren eztabaida lantegiaren laburpena (gaztelaniaz, 96 KB)\nGardentasuna - Gardentasuna gaika\nTokiko Agenda 21 - Ingurumena eta iraunkortasuna\nHiri Antolakuntzarako Plangintza Orokorra berrikustea - Dokumentazioa\nTokiko Agenda 21 - 2008 - Ingurumen Ekintzako 2002-2007 Planaren amaierako berrikuspena\n% 100 energia herritarra


Turismoa Euskal Autonomia Erkidegoan - Wikipedia, entziklopedia askea.\nTurismoa Euskal Autonomia Erkidegoan\nAzken urteotan, asko hazi da turismoa Euskal Autonomia Erkidegoan. Eustatek (Euskal Estatistika Erakundea) emandako datuen arabera, 2009an 1.991.790 bidaiariren bisita izan genuen Euskal Autonomia Erkidegoan. 2010eko datuak are hobeak dira, oraindik behin betiko emaitzarik ez badaukagu ere. Urtero etortzen direnetatik % 71 Espainiar estatutik etortzen dira, gehienak honako autonomia erkidego hauetatik: Madrilgo erkidegoa (% 14,2), Katalunia (% 11,1). Nazioartekoak dira gainerako bisitariak (% 29); gehienak Frantziako herritarrak (% 7,2). Horrez gain, Euskal Autonomia Erkidegora etortzen diren gehienek autonomia erkidegoko hiru hiriburuetako bat bisitatzen dute; % 27 barrualdera joaten da, eta % 11 kostaldera. Bisitarien batez besteko egonaldia 1,88 egunekoa izaten da eta Gipuzkoa da egonaldi luzeenak egiten diren lurraldea: batez beste 2,01 egun.\nTurismo-zerbitzuen kalitateari dagokionez, 272 establezimenduk dute turismo-kalitatearen Q bereizgarria, Espainiako turismo-sektorean kalitatea adierazten duen marka, hain zuzen. Euskal Autonomia Erkidegoan, gainera, 140 turismo-establezimenduk dute irisgarritasun-zigilua, Eusko Jaurlaritzako Industria, Berrikuntza, Merkataritza eta Turismo Sailak garatutako Irisgarritasun Programaren barruan. Programa honek establezimendu turistikoei aholkularitza eta trebakuntza eskaintzen die zailtasun fisikoak, ikusmenezkoak, entzutekoak eta intelektualak dituzten bezeroei arreta hobea eskaintzeko. Horrela, establezimenduei zerbitzuak bezero horiei nola bideratu erakusten die programak, bezero horiek egonaldi osoa eta haien beharretara egokitutakoa izan dezaten. Hor sartzen dira, besteak beste, hotelak, turistentzako apartamentuak, turismo-bulegoak eta interpretazio-zentroak.\n1 Turismo baliabideak\n1.1 Gastronomia eta ardoak\n1.5 Arabako Errioxa\n1.6.1 Gune naturalak\n1.6.2 Turismo aktiboa\n1.7 Euskal Autonomia Erkidegoko kostaldea\n1.9 Negozio turismoa\nGastronomia eta ardoakAldatu\nEuskal Autonomia Erkidegoko gastronomia hemengo ezaugarririk estimatu eta unibertsalenetakoa da. Euskal kulturaren parte da ondo jatea eta hortik dator sasoian sasoiko produktu naturalei eta lehengaiei zaien estimazioa. Horren adibiderik onena Donostian dugu. Donostia da munduan, metro koadroko Michelin izar gehien dituen bigarren hiria. Sukaldaritzaren kalitatearen osagarri, Arabako Errioxako ardoak ditugu, Errioxa Jatorri Izenaren Kontseilu Arautzailearen kontrolpean eginak. Ardoari dagozkion beste jatorri-izen batzuk ere baditu; esaterako, txakolinarena (Bizkaiko, Arabakoa eta Getariakoa). Ardo zuri pindartsua da txakolina.\nPintxoak ere aipagarriak dira. Miniatura-sukaldaritza esaten zaion honek sofistikazio-prozesu sakona izan du azken urteotan: gero eta pintxo konplexuagoak sortzen dira, gero eta zaporetsuagoak eta sortzaileagoak eta zenbait barratan Euskal Sukaldaritza Berria delakoaren antzeko fenomenoa ari da gertatzen.\nSakontzeko, irakurri: «Turismoa Bilbon»\nBilbo da autonomia erkidegoko hiririk kosmopolita eta populatuena, laurogeita hamarreko hamarkadatik izan dituen aldaketek nortasuna eta fisionomia goitik behera eraldatu baitizkiote. Oraingo Bilbo collage bat da eta munduko arkitekturaren abangoardian dauden aditu gorenetako batzuek hartu dute parte hiriari forma ematen. Bizkaiko hiriburuak hainbat osagai ditu: Frank Gehryk diseinatutako Guggenheim Bilbao Museoa babesten duen titanioa, Norman Fosterrek sortutako metroko sarreretako kristala eta hirigintzako beste hainbat erronka gauzatzeko aukera ekarri duen altzairua; hala nola Isozaki Atea dorreak (Arata Isozaki japoniarrarenak) edo Bilboko Aireportua, Santiago Calatravarena. Arriaga antzokia da hiriaren beste toki erakargarrietako bat; estilo neoklasikoko antzokia. Hortxe hasten da alde zaharra edo Zazpikaleak, Bilboko alde zaharra. Hantxe daude Plaza Berria, Santiago Katedrala eta, mutur batean, Erriberako merkatua. Kale Nagusia ere oso gertu dago. Kale hori da Bilboko kale komertzial nagusia. Azken urteotan, Bilbok itsasadarraren bi ertzak aisialdirako berreskuratu ditu 64 . Garai batean zamaontzien kaiak zeuden tokian orain pasealekuak daude, arkitektura-lanekin hornituta, Calatravaren pasabidea, kasu. Urtero abuztuaren erdi aldean izaten den Aste Nagusia eta San Tomas eguneko feria ospakizun garrantzitsuak dira.\nDonostia Gipuzkoako hiriburua da. Urgull eta Igeldo mendiek, Santa Klara uharteak eta Kontxako badiak inguratzen dute. Zerbitzu-hiri moderno bat da orain, Zabalguneari bere horretan eusten diona. Frantziar kutsuko kaleak eta XIX. mendearen amaieran Europako burgesiari begira eraikitako eraikinak ditu. Azken urteotan, hainbat proposamen gauzatu dira hirian; hala nola Rafael Moneok diseinatutako Kursaal Zentroa eta Eduardo Chillida eskultorearen Haizearen Orraziaren gisako obra abangoardistak. 2011ko urrian Europako gastronomia-eskaintza onena zuen hiri izendatu zuten Traveller’s Choice 'Gastronomia&Ardoa' Sarien I. edizioan. Nazioartean entzutetsuak diren sukaldari donostiarrek (Pedro Subijana, Juan Mari Arzak, Martín Berasategui…) Donostia, munduan, metro koadroko Mitxelin izar gehien duen bigarren hiri bihurtu dute. Bretxako merkatuan sasoiko produktu freskoak saltzen dituzte. Bertatik sartzen da alde zaharrera ere. Kalexka estuak ditu alde zaharrak eta han daude hiriko eraikin zaharrenetako batzuk; San Bizente eliza eta San Telmo museoa, garai bateko komentu domingotarra kasu. Alde zaharrean daude, hain zuzen, miniatura-sukaldaritzari ospea eman dioten pintxo-taberna gehienak.Agenda kultural zabala izateagatik ere ezaguna da Donostia. Zerbaitegatik izango da 2016ko Europako Kultura Hiriburua. Aipagarriak dira irailean izaten den Nazioarteko Zinemaldia, udako Jazzaldia eta Musika Hamabostaldia eta udazkeneko Fantasiazko eta Beldurrezko Zinemaren astea. Hiria ondo ikusteko, Igeldo mendira 1912tik abian den funikularrez igo daiteke. Atrakzio-parkea ere hantxe dago.\nGasteiz Arabako hiriburua da, autonomia erkidegoko zentro politiko eta administratiboa eta Eusko Jaurlaritzaren egoitza duen hiria. Eskaintzen duen bizi-kalitateagatik da nabarmena. Oinezkoentzako gune asko ditu eta Europa osoan biztanleko berdegune-indizerik handienetakoa duen hiria da. Europako Batzordeak 2010eko urriaren 22an 2012ko Europako Hiriburu Berde izendatu zuen Gasteiz. Hiriaren altxorrik handiena alde zaharra da. Erdi Aroan sortua da eta muino baten gainean dago eraikia. Kalexkaz beteta dago, eta garai bateko ofizioen izenak dituzte (Aiztogile kalea, Errementari kalea, Zapatari kalea…). Almendra forma du eta jauregitxo errenazentistak eta eraikin erromanikoak ditu; baita dendak, tabernak eta gune kulturalak ere. Gasteizko Alde Zaharrean dago San Migel parrokia, Andre Maria Zuria zaindaria babesten duena. Santa Maria katedrala ere bertan dago. Eraberritze-lanak jendaurrean ari dira egiten eta horrexek ekarri zion Ken Follett galestar idazleari 2007an “Amaierarik gabeko mundua” eleberria idazteko inspirazioa. Erdi Aroko hiriaz haratago, XIX. mendeko zabalgunea da hiriko merkataritza-gune nagusia, bertan Gasteizko Katedral Berria edo Maria Sortzez Garbiaren katedrala kokatzen da. Oinezkoentzako gune zabalak ditu eta bertan daude Andre Maria Zuriaren plaza eta Espainia plaza ere; azken hori arkupeduna eta neoklasikoa da. Hiriko lorategiez gain, zazpi parkek osatzen duten Gasteizko Eraztun Berdea ere esanguratsua da (Alegria, Armentia, Errekaleor, Olarizu, Salburua, Zabalgana eta Zadorrako parkea). Hiriburuaren periferian ingurumena leheneratzeko eta bere onera ekartzeko gauzatutako plan baten emaitza da Eraztun Berdea.\nDuela hogei mende, erromatarrak Arabako Errioxara iritsi eta mahatsondo-landareak ekarri zituzten. Betirako aldatu zen eremu haren patua. Kantabriako mendilerro harritsuaren eta Ebro ibaiaren artean dago Arabako Errioxa. Europako ardo-saltzaileen tradizio errotuenetako baten jabe da. Arabako Errioxan nahi adina upategi daude. Upategi askotan instalazioak berritzeko lanak izen handiko arkitektoen esku utzi dituzte eta hortik sortu da uzta biltzaileen tradizioaren eta ikusizko modernitatearen arteko nahasketa berezia. Iraultza arkitektoniko horren adierazgarri nagusiak Santiago Calatravaren Ysios upategiak; Frank Gehryren Marqués de Riscal; Philippe Mazieresen Viña Real eta Iñaki Aspiazuren Baigorri dira. Arabako Errioxako ardo-eskaintza beste hainbat motatako upategiek ere osatzen dute. Horietako batzuk enpresa txiki gisa kudeatzen dituzte eta beste batzuek, aldiz, familiako tradizioa dute. Gehienek bisitaldiak egiteko aukera eskaintzen dute, instalazioak ikusi eta ardoaren kulturari buruz ikasteko.\nArabako Errioxan aztarnategi eta monumentu megalitikoak ere badira. Kantabriako mendilerroen inguruko lurretan dago Euskadiko trikuharri-kontzentraziorik handienetakoa. Horren erakusgarri da ekialdetik, Meanotik gertu hasi eta mendebaldera, hainbat kilometrora, Lezaraino iristen den bizkarrezurra. Monumentu megalitikoak dira: El Sotillo, San Martin, Los Llanos eta Sorginaren Txabola. Beste muturrean, Bastidatik gertu, haitzetako aztarnategi garrantzitsu bat dago. Dolareak daude eta garai batean bertan zanpatzen zuten hain estimu handitan zuten mahatsa. Arabako Errioxan Erdi Aroko hainbat herrixka ere bisita daitezke. Guardia eskualde guztitik ikusten da eta hori da ardoaren ibilbidea egiteko abiapuntua. Ibilbide horrek biltzen du eskualdeko ondare historiko-kulturala eta ardoaren munduari dagokion guztia. Turistentzat interesgarriak izan daitezkeen beste herri batzuk ere badira; hala nola Urizaharra, Labraza, Bastida, Bilar, Samaniego eta Eltziego.\nEuskal Autonomia Erkidegoak dituen 7.200 km2 pasatxotan, bi paisaia mota daude, batez ere: batetik, kostako aldea, berdea, hezea eta menditsua (hor daude Bizkaia, Gipuzkoa eta Arabako Mendialdea) eta, bestetik, Araba hegoaldeko lautada zabal eta lehorrak. Bi paisaien artean Arabako lautada dago, trantsizio gunea.19 gune natural daude guztira. kategoria ezberdinekoak, autonomia erkidegoko azalera guztian banatuta, eta guztietan egin daitezke bisitaldiak. Horietako hamar parke naturalak dira: Aiako Harria, Pagoeta eta Aralar Gipuzkoan; Izki, Valderejo eta Entzia Araban; Gorbeia eta Urkiola Araban eta Bizkaian; Armañon Bizkaian eta Aizkorri Gipuzkoan eta Araban. Horiez gain, sei biotopo babestu ere badira: Inurritza, Leizaran eta marearteko zabalgunea Gipuzkoan; Itxina eta Gaztelugatxe Bizkaian; eta Guardiako aintzirak Araban.\nLandagune horretan daude erlijio-monumentu garrantzitsuenetako batzuk; besteak beste, Zumarragako Antioko baseliza erromanikoa, Gipuzkoako zaindaria den Arantzazuko Andre Mariaren Santutegia, eta Loiolako San Inazioren basilika. Asko dira euskal kultura tradizionala sakon ezagutzeko aukera ematen duten museoak; adibidez, Astigarragako (Gipuzkoa) Sagardoetxea, Agorregiko (Gipuzkoa) edo El Pobaleko (Bizkaia) burdinolak, Elosuko (Araba) Euskal Eltzegintza Museoa…\nEuskadin turismo aktiboa eta abentura-kirolak egiteko aukera eskaintzen duten enpresa ugari dago; bai maila tekniko eta espezializatukoak, bai ohiko modalitateak eskaintzen dituztenak; adibidez, surfa, mendiko bizikleta, mendi-ibiliak eta hegaztien behaketa. Hamahiru mendiko ibilbide luze (GR) daude, marka txuri-gorriekin seinaleztatuta eta balizatuta.\nBide horiei jarraituz autonomia-erkidegoa norabide guztietan zeharka daiteke, Gipuzkoako mugak (GR 121), Arabako Lautada mendien hegaletatik (GR 25) edo Urdaibai biosfera-erreserba, GR 98ren bidez ezagutuz. Ibilbide laburreko (PR) bideak ere badira, marka txuri-horiekin markatuta. Horiek ibilbide laburragoak eta edozeinentzako modukoak dira, baina luzeak bezain interesgarriak dira. Bizikletazaleek 130 kilometro dituzte Bide Berdeetan ibiltzeko. Garai batean trenbide ziren eta orain erabiltzen ez diren bide egokituak dira eta bederatzi daude guztira. Horietako batzuk Leizaran ibaiaren bailara zeharkatzen duen Plazaolako bidea, garai bateko Vasco Navarro trenbidea, Arabako urtegien artean dagoen Zadorrako bide berdea eta Anboto mendiaren inguruan dagoen Arrazolako Bide Berdea dira.\nEuskal Autonomia Erkidegoko kostaldeaAldatu\nSakontzeko, irakurri: «Euskal Herriko kosta»\nEuskal Autonomia Erkidegoko kostaldeak 250 km-tik gora ditu eta hondartzak, hareatzak, irlak, itsasadarrak, padurak, itsaslabarrak, arrantzale-herriak eta munduan bakarrak diren harkaitz-formazioak ditu (ikus Flysch). Autonomia erkidegoko kostaldean, oraindik ere, itsas-munduari lotutako ekonomian oinarritutako herriak daude; besteak beste, Bermeo, Ondarroa eta Getaria. Horiez gain, tradizionalki turistikoak izan diren beste herri batzuk ere badaude; Zarautz, Lekeitio eta Mundaka kasu. Itsas-munduari lotutako Bizkaiaren sinboloetako bat Gaztelugatxe da, kaskoan ermita bat duen uhartea, lehorrera pasabide mailadun batekin lotuta. Biosfera-erreserba izendatutako Urdaibai gune naturaleko itsasadarra itsasoratzen den tokitik gertu dago irlatxo hau. Gipuzkoan, Zarauzko hondartza aipagarria da; hondartza zabala eta surflari ugari erakartzen dituena, Bizkaiko Mundakako hondartzak bezala. Zumaia eta hango marearteko zabalgunea eta Plaiaundiko hezeguneak Hondarribian ere aipagarriak dira. Horiez gain, kirol-portu modernoak egin dituzte Hondarribian, Orion eta Getxon. Itsas-inguruko kultura eta historia ezagutzeko maketa eta objektu ugari daude Bilboko Itsasadarra Itsas Museoan, Arrantzaleen Museoan eta Donostiako Ontzi Museoan, besteak beste. Gainera, Donostiako Aquariuma ezaguna da ozeanario ikusgarriagatik. Metakrilatozko hodi batek zeharkatzen du eta bertatik ikus daitezke Kantauri itsasoko espezie ugari. Done Jakue bideak (214,2 km) autonomia erkidegoko kostalde osoa zeharkatzen du eta erromesbide primitiboenetako bat da. Hondarribiko (Gipuzkoako) kaian hasten da ibilbidea, lehen aldiz itsasoz iritsi ziren erromesen urratsak gogoratuz.\nGipuzkoako kostaldean, Zarautz dago. Bere hondartzak, bere hedadura handiagatik eta itsas pasealekuan aire zabalean dauden eskulturengatik udako postalik hoberenak merezi dituenak, mundu osoko milaka surflari erakartzen ditu. Gipuzkoako kostaldeko dunen biotoporik handiena Zarautzen egin daiteke, ia kilometro bateko egurrezko pasabide irisgarri baten gainean. Alde Zaharrean dago Santa Maria La Real monumentu-multzo arkeologikoa: Zarauzko Arte eta Historia Museoa eta Santa Maria La Real Parrokia eta aztarnategi arkeologikoa; Photomuseum, Europako zinema eta argazki museorik onenetakoa; eta Torre Luzea. Hondartzan, Narros Jauregia, Zarautzek bizi izan zuen belle époque-aren ikurra. Horrez gain, Zarauzko azoka bisitatuko du, kalitatezko lehengaien eta tokian tokikoaren gurtzaren benetako erakusleihoa. Zarauzko kostaldeari jarraituz, Cristobal Balenciaga Museoa bisitatzea derrigorrezkoa da, bertan baitago modako arkitekto ospetsuaren lanak. Gainera, Zarautzen izenari oso pertsonaia ezagunak lotzen zaizkio, hala nola Karlos Arguiñano sukaldaria eta Aritz Aranburu surflaria, 2007an Espainiako lehen surflari bihurtu zena eta WCTra (ASP WorldChampionshipTour) sartu zen bosgarren europarra.\nLehenengoa La Marina auzoa bisitatzeko gotortutako herri ederra da, bertako arrantzaleen etxe koloretsuak eta pintxo tabernak eta jatetxeak. Arrantzaleen Elkarteak kalitate oneko produktuak eskaintzen dituen arrantza portu honen jarduera erakusten du. Bere Hirigune Historikoa paseatu behar da bere plaza ederrak eta bere aberastasun monumentala ezagutzeko: Arma Plaza, Carlos V enperadorearen gaztelua (egungo Parador Nacional) eta Jasokundeko Andra Mariaren eliza. Esperientzia atsegina, denborak ahalbidetzen badu, itsasontziz zeharkatzea Hendaiako inguruko Frantziako hiribururaino Txingudi badian barrena nabigatzen da. Uztailean Hondarribia Blues Festival jaialdia ospatuko da. Egutegian nabarmena da hitzordua.\nIrunek bizitza komertzial biziarekin harritzen du eta eskaintza kultural eta monumentala ere badu. Irun bisitatzean, merezi du OIASSO Erromatar Museoa bisitatzea, Euskal Herriko erromatar aztarnategi garrantzitsuenen aurkikuntzen zati handi bat biltzen baita.\nBEC, Bilbao Exhibition Centre\nDonostiak, Gasteizek eta Bilbok esperientzia zabala dute biltzarren, bileren eta konbentzioen arloan. Hirurek dituzte biltzar-bulegoak ekitaldiak antolatzen laguntzeko. Hiru hiriburuek egin dute diseinuzko aretoen aldeko apustua. Horren adierazgarri dira Rafael Moneoren Donostiako Kursaal Jauregia, Gasteizko Europa Jauregia edo Bilboko Euskalduna Jauregia, etengabeko eraikuntza-prozesuan dagoen ontzi baten itxura duena. Edukiera eta baldintza ezberdineko dozena bat areto ere badira, mota guztietako hitzorduak hartzeko; Irungo Ficoba kasu. Bilbon, gainera, Bilbao Exhibition Center zentroa ere badago; mota guztietako ekitaldietarako gune zabala eta erabilera anitzekoa.\nSakontzeko, irakurri: «Jaiak Euskal Herrian»\nErkidegoak jarduera kulturalen eskaintza zabala eta askotarikoa du. Estilo guztietako eta goi mailako musika, antzerki, dantza, komiki eta zinema emanaldiak eskaintzen ditu. Donostian irailean egiten den Nazioarteko Zinemaldia da hitzordurik ezagunena. Ehunka film aurkeztu dituzte Zinemaldian eta zinema-munduko izarrak ere izan dira bertan; esaterako, Lauren Bacall, Alfred Hitchcock, Robert Mitchum eta Woody Allen. Jazzaldia (uztailean) eta Musika Hamabostaldia (abuztuan) dira Gipuzkoako hiriburuko beste bi ekitaldi entzutetsuenak. Aipagarria da, halaber, Donostiako Aste Nagusia (abuztuan) ere. Bertan izaten dira ikusgai uneko su artifizialik onenak.Bilbon, musikak toki berezia hartzen du udan; BBK Live Festival eta Azkena Rock Festival rock-jaialdietan goi mailako artistek jotzen dute.OLBEren opera denboraldi tradizionala, Bizkaiko Abesbatzen Astea eta Bilbao Orkestra Sinfonikoaren urte osoko kontzertuak. Zinemazaleek maiatzean izaten dute hitzordua Fantasiazko Zinema Jaialdian eta azaroan, Nazioarteko Zinema Labur eta Dokumentalaren Lehiaketan. Toki berezia du Bilboko Aste Nagusiak. Abuztuan izaten da eta jarduera eta emanaldi ugari izaten dira beti. Gasteizen ekitaldi kultural garrantzitsuenetakoa urritik azarora antolatzen duten Nazioarteko Antzerki Jaialdia da, eta Nazioarteko Jazzaldia ere, jazz musikari onenak biltzen dituena, ezin da aipatu gabe utzi. Arabako hiriburuan bada galdu ezinezko beste hitzordu bat: Andre Mari Zuriaren Jaia, hain zuzen. Abuztuaren hasieran izaten da eta jaiak hartzen du hiri osoa.\n↑ http://zaraobedigital.com/not/13425/[Betiko hautsitako esteka]\n↑ http://nikazetari.diariovasco.com/2010/edicion2010/haga-da-sojo/817-behin-berriro-donostia-michelin-izarrez-bete-da.html[Betiko hautsitako esteka]\n↑ http://paperekoa.berria.info/plaza/2007-12-15/052/884/Euskal_sukaldaritza_berria.htm[Betiko hautsitako esteka]\nEuskal Autonomia Erkidegoko turismo baliabideak ezagutarazi eta sustatzeko webgunea, Eusko Jaurlaritza.\nAzken aldaketa 28 martxoa 2021(e)an, 11:02(e)tan\nOrriaren azken aldaketa: 28 martxoa 2021, 11:02.


Jakin Nahi - Axular Lizeoa\nBelaunaldien arteko topaketak edota proiektu puntualak nahiko ohikoak izaten dira eskola-munduan, baina programa honekin haratago joan nahi dugu zentzu estrukturalagoa eta eraginkorragoa izanez. Ekintzaletasun soziala bultzatzen duen proiektu honek emaitza konkretuak mahai gainean jarri nahi ditu.\nBoluntariotza-programetan ere aintzindari izan ginen 1997an Matia Fundazioarekin bat eginez eta boluntariotza programak ikasleen artean bultzatuz eta, oraingoan modu estruktural batean, boluntariotza-norabidea eguneratu eta programa berritzaile eta errepikagarria garatu nahi dugu. Gure ikasleek eta aiton-amonek etorkizun parte-hartzaile, aktibo eta orekatuagoa eskain dezaketela uste dugu.\n1997an lehenak izan ginen boluntariotza-programa hori aurrera eramaten beste ikastetxe askorentzat erreferente bihurtuz eta oraingoan Jakin Nahi programa honekin ere denontzat izango den lan-lerro berria zabaldu nahi dugu. Programaren helburu nagusia adin ezberdinetako hiritarrentzat teknologia, baratze, laborantza eta komunikazio arloetako elkarlanerako eremu eraginkorrak sortzea da.\nZer nolako jarduera eramango dira aurrera Jakin Nahi helburuak lortzeko?\nJakintsuen Txokoa: Ezaguera-espazio honetan, adin handiko eta bestelako erreferenteak gonbidatuko ditugu curriculumarekin bat datozen edota gure ume eta gazteentzat interesgarriak izan daitezkeen gaiak partekatu, landu eta hausnartzearren.\nJakin Nahi News: Axular Lizeoko egoitzan izango den komunikazio eta ikus-entzunezko espazioan, egunkari digital, irratsaio digital eta telebista digital baten bitartez, belaunaldien arteko “produktuak” sortuko dira euskararen erabilera bultzatuz bizitzaren esparru guztietan. Hori ikuspegi berritzaile eta motibagarri batetik egiten da programa horietan aiton-amonak gure ikasleekin batera teknologia berrien erabilpena ere landuz.\nEkolo Eremua: Landa eta hirietako ikuspegi ezberdinak eta hiritar aktiboak bultzatu nahian, Ekolo deituriko irudiarekin bat eginez, ingurumenaren zainketaren inguruan belaunaldi ezberdinak inplikatuz eta elkarlan eremuak sortuz (baratze, negutegia, sentsibilizazio-kanpainak eta bestelakoetan parte hartuz), gure natura eta landa-ingurunea ezagutzera eman eta balioetsi nahi dugu proposatuko diren Ekolo ekintza eta jarduera horietan hiritarrren parte hartze aktiboa bultzatuz.


Bidasoa Txingudi - Bidasoa-Txingudi Mugikortasun Plana\nBidasoa-Txingudi Mugaz Gaindiko Partzueragoa - Jarduera esparruak - Azpiegiturak eta Zerbitzu publikoak - Bidasoa-Txingudi Mugikortasun Plana\nBidasoa-Txingudi Mugikortasun Plana\nLankidetza urte hauetan guztietan hainbat alderditan aurrera egin ahal izan da garrantzi handiko planekin, horiek hitzetatik ekintzetara pasa dira eta benetako eragina dute gure hiritarren bizitzan. Komunikazioei dagokienean, gaur egun errealitatea da bidaiarientzako itsas garraio zerbitzua, badia zeharkatu eta Hendaia eta Hondarribia lotzen dituena, eta benetako arrakasta du gainera, urtero 250.000 bidaiaritik gora izaten baititu. Halaz ere, beharrezkoa da hiritarren mugikortasuna hobetzea gure eskura ditugun baliabide guztiak erabilita, Irun, Hendaia eta Hondarribiko biztanleen artean gero eta handiagoak diren mugaz gaindiko harremanak bultzatzeko.\nGainera, turismo norako bakarra da Bidasoa-Txingudi, eta sektore hori lehen mailako eskualdeko garapen faktore bilakatu da, batik bat Hendaia eta Hondarribiko hirietan. Biztanleria zifrek berez hitz egiten dute ildo horretatik. Irunek dituen 60.000 biztanleez gainera, 15.000 biztanle ditu Hendaiak eta udan 60.000ra iristen da, eta Hondarribiak, berriz, udan bikoiztu egiten ditu urtearen gainerakoan dituen 16.000 biztanleak.\nPadura, Hondarribia eta Hendaiako hondartzak, Aiako Harria edo Higer lurmuturrak ere, ekonomia garapena eta bizi-kalitatea ekarri diote Bidasoa-Txingudiri, aisia eta turismo sektoreen inguruan oso jarduera dinamikoa sorturik. Halaz ere, horrek areagotu egin ditu barne trafikoak eta gero eta interes handiagoa sortu du garraio modu berriak aztertu eta bultzatzeko, errepideko trafikoa arintzeko eta, era berean, bide berri bat sortzeko gizarte harremanak eta ekonomia garapena indartzeko.\nEra berean, ez da ahantzi behar mendikate piriniarra 500 kilometro inguruko eragozpen izugarria dela, Frantzia eta Espainia arteko muga osoa zeharkatzen duena Kantauritik Mediterraneoraino eta, mendebaldean bukatzen dela, hain zuzen ere, Txingudiko estuarioa. Gorabehera horrek igarobide eta komunikabide bilakatzen du leku hau gizakientzako beren jende eta merkantzien joan-etorrietan, hemen igarobide naturala aurkitzen baitzuten kontinentearen eta penintsularen artean.\nEgoera horrek inplikazio ekonomiko handiak eragiten ditu, batik bat dauden zirkulazio bideen betetzeetatik etorritako buxadurei dagokienean, hiru hirietan trafiko arazo larriak sortzen baitira eta mugaz gaindiko biztanleek ez baitute askotan behar bezala mugitzeko aukerarik izaten. Turismoa edo merkataritza bezalako eskualdeko ekonomia sektoreetan ere eragina du horrek guztiak, zirkulazio arazoak hirien arteko trafikoan zailtasunak sortzen dituelako, oso garapen espektatiba erakargarriak arriskuan jarriz.\nGure kokaleku geografikoa zorte handia izan da, aukera estrategiko bikaina garena izatera eraman gaituena, baina gaur egun, behar ugari planteatzen dizkigu bertute horrek, behar bezala aurre egin behar diegun erronkak gure eskualde eta lurraldeen onurarako, haietan bizi direnen eta ondorengoen onurarako, herrien arteko harremanak oztopatzen dituzten traba guztiak desagertzen lagunduz.\nBidasoa-Txingudiko Mugikortasun Planak, horrenbestez, hiriarteko garraio sarea garatzen eta hiritarren mugikortasuna hobetzen laguntzen du, eta azken batean, aukera ematen du gure hiritarrak eta gure bisitariak aske eta arin mugi daitezen.\na) Bidasoa eskualdeko eta hura osatzen duten udalerrietako mugikortasun diagnostikoa.\nDatu bilketa, dauden azterketa eta proiektuak, haien sistematizazioa, trafiko fluxuen ebaluazioa.\nEskualdearen oinarrizko definizioa: biztanleria, alderdi ekonomiko eta morfologikoak, bilakaera historikoa, motorizazioa, ekipamenduak, burdinbide sarea, egoitza eta merkataritza garapena, kaleen tipologia eta abar.\nBeharreko landa lana: trafiko fluxuak, inkestak (oinezkoak, ibilgailuak eta garraio publikoaren erabiltzaileak).\nMugikortasun diagnostikoa eztabaidatzen den lan mahaien bileren dinamizazioa.\nPlanoak, garraio publikoaren ibilbideak, oinezko eta txirrindularientzako ibilbideak.\nIbilgailu pribatuaren ordez garraio publikoa erabiltzeko neurriak planteatzea: oinezkoentzako bihurtzea, bus karrilak, semaforoen bidez lehentasuna ematea, eta abar.\nKonklusioen laburpena, horretarako DAFO metodologia edo egokitzat hartzen den beste edozein erabili ahal izango da.\nEgungo mugikortasun eskemaren ingurumen, ekonomia eta gizarte eragina.\nHiritarren proposamenak eta pertzepzioak jasoko dira.\nb) Helburuak eta jarduera ildo estrategikoak.\nEskualdeko herritarren mugikortasuna hobetzea.\nGarraio publikoaren zerbitzuak beharretara egokitzea.\nHiritarrak jabetzea garraio publikoak ekartzen dituen ingurumen, ekonomia eta gizarte abantailen inguruan.\nHelburu horiek lortzeko garatu beharreko estrategiak zehaztea.\nHoriek ezartzeko ebaluazio eta azterketa sistema.\nc) Diagnostikoan deskribaturiko egoera bakoitza aztertzen duen Ekintza Plana aurrera eramatea.\nEgin beharreko jardueren proposamen zehatzak eta horiek gauzatzeko ardura duen administrazioa edo agentea.\nJarduerei lehentasuna emateko irizpideak zehaztea.\nEpe laburrean eta ertainean jarduera desberdinen kronograma zehaztea.\nJarraipen Adierazleak zehaztea.\nd) Jarduera esparrua.\nTokikoa: hiri egitura kontuan izanik (bideak, aparkalekuak, eta abar)\nEskualdean: eskualdearen egitura kontuan izanik (bide sarea, biztanleriaren sakabanatzea, udalaz gaindiko eskari zentroak, industria guneak, eta abar)


San Andres faila edo San Andresko faila Ipar Amerikako eta Ozeano Bareko plaken artean dagoen faila transformatzaile (bereizten dituen plaka tektonikoek mugimendu horizontala dute) bat da. Ipar Amerikako plaka ipar ekialderantz mugitzen da eta Ozeano Bareko plaka hego mendebalderantz. Faila gutxi gorabehera 1.300 kilometro luze eta 16 kilometro sakon da.\nFailak Kalifornia zeharkatzen du (Mexikoko Kalifornia Beherea estatua eta Ameriketako Estatu Batuetako Kalifornia estatua). Kaliforniako Desert Hot Springs, San Bernardino, Wrightwood, Palmdale, Gorman, Frazier Park eta Paly hiriak zeharkatzen ditu. San Andresko faila ikusgarria da Carrizo Plain (San Luis Obispo konderrian) eta Olemako bailara (Marin konderrian) bezalako basamortuko eremuetan.Oso faila ezaguna da, lurrikara handiak sortu dituelako eta lurrikara horiek kalte ugari eragin dituztelako.\nSan Andresko failak 28 milioi urte inguru ditu. Pazifiko Orientaleko dortsala Ipar Amerikako plakaren azpian subduzitu zenean sortzen hasi zen. Ipar ekialderantz eta hego mendebalderantz hedatzean, faila handitu egin zen eta handituz doa gaur egun ere. Aktibitate hau K.o. 200. urtean hasi zen.\nSistema hau faila edo segmentu txikiagoetan dago banatuta. Hegoaldean aipagarriak dira San Jacinto, Imperial eta Cerro Prieto. Hegoaldean San Andres faila Kaliforniako golkoan amaitzen da. Ozeano Bareko plaka Kaliforniako golkotik San Andres failaren iparralderantz doanez, 50.000 urtetan Kaliforniako penintsula Mexikotik bananduko (6 cm banantzen da urtean) eta iparralderantz mugituko dela aurreikusi da. 50 milioi urteren buruan Alaska aurrean egongo dela kalkulatu da.\nKaliforniako penintsula faila honen ondorioz sortu zela diote. Fenomeno beraren ondorioz Los Angeles eta San Frantziskoko badia (failaren alde banatan daude) elkartzen ari dira, urteko 4,5 cm-ko abiaduraz. Begi hutsez mugimendu hori ezin da hauteman, baina kalteak eragin ditu hainbat ingeniaritza lanetan, adibidez akueduktuetan, zubietan, errepideetan eta etxeetan.\nSan Andresko faila 1895ean Andrew Lawsonek aurkitu zuen. Gaur egun San Andres faila aurkitzen den lekuan laku bat zegoen (San Mateo konderrian), izen berdinekoa. Hori dela eta, failari izen hori jarri zitzaion.\nSan Andres failaren kokapena.\n1857an lurrikara bat izan zen, Parkfieldetik El Cajoneraino hedatu zena eta Richter eskalan 8,0 magnitudekoa izan zena.\n1906ko apirilaren 18an 5:12tan San Frantzisko hirian lurrikara bat egon zen, 7,8 magnitudekoa. 3 mila hildako baino gehiago utzi zituen. Lurra 6 metro mugitu zen minutu gutxitan, kalte aunitz sortuz. Galera materialek 5 milioi dolarrak gainditu zituzten. 28 mila eraikin suntsitu ziren eta 225 mila biztanlek etxea galdu zuten. San Frantziskoren historiako tragediarik handiena izan zen.\n1989ko urriaren 17an Loma Prieta hirian 7,1 magnitudeko lurrikara izan zen. 67 hildako eta 3.757 zauritu utzi zituen denetara.\n1994ko urtarrilaren 17an San Fernando bailararen iparraldean gertatu zen, 6,7 magnitudekoa (Richter eskalan) izan zen. 72 hildako eta 12 mila zauritu utzi zituen.\n2008ko otsailaren 8an 5,4 magnitudeko (Richter eskalan) lurrikara egon zen goizeko 11:40an, Mexicalin, Behe Kalifornian. 2008ko otsailaren 11an 10:29etan Mexicalin 5 magnitudeko lurrikara egon zen, Cerro Prieto sumendian. Egun horretan bertan 20:32etan 5,1 magnitudeko lurrikara bat egon zen, Cerro Prieton bertan, eta otsailaren 8tik otsailaren 22ra arte 600 erreplika inguru neurtu ziren Mexicalin. 2008ko uztailaren 29an 11:47etan 5,4 magnitudeko lurrikara gertatu zen Los Angelesen.\n2009an hiru lurrikara izan ziren. Lehenengoa urriaren 10ean izan zen 11:59tan, Culoaca, Los Mochis eta La Paz hirietan. 6,9 magnitudekoa izan zen. Bigarrena abenduaren 30ean izan zen 5,9 magnitudekoa izan zen. 35 segundu iraun zituen eta Tecaten, Tijuanan, Mexicalin, Ensenadan, Caléxicon, San Luis Río Coloradon eta El Centron izan zen. Egun horretan bertan 5,1 magnitudeko erreplika bat neurtu zen, nahiz eta kalte ezta galera materialik ez ziren erregistratu .\n2010eko apirilaren 4ean, igandean, 7,2 magnitudeko lurrikara gertatu zen, epizentroa Laguna Saladan zuelarik (Mexicali eta San Felipe artean). 4 hildako eta 250 zauritu baino gehiago egon ziren. Lurrikara Estatu Batuetako Hegoaldeko hainbat hirietan nabaritu zen, hala nola, San Diego, Phoenix, Las Vegas, Los Angeles, eta baita Tijuana, Playas de Rosarito, Tecate eta Ensenadako iparraldean (Behe Californian). 7,0 magnitudearekin, San Luis Río Colorado eta Puerto Peñascon (Sonoran). Lau erreplika gogor erregistratu ziren; horietako 3 egun berean , 5,3, 5,1 eta 5,7 magnitudekoak eta 5,5 magnitudeko beste bat apirilaren 8an. 2010ko urriaren 20an 11:53ean beste lurrikara bat izan zen, 6,9 magnitudekoa Culiacan, Los Mochis, La Paz eta inguruko beste toki batzuetan.\n2011ko irailaren 19an Guatemalan, El Salvadorren eta Hondurasen mugimendu gogorrak nabaritu ziren, eta leku kaltetuena Santa Rosa izan zen, Guatemalako departamentuan, 3 hildako eta 12 desagerturekin.\n2014ko abuztuaren 24an San Francisco hirian 6,1 magnitudeko lurrikara izan zen.\n2015. urtean bi lurrikara izan ziren. Lehenengoa abuztuaren 17an San Frantzisko hirian 6,1 magnitudekoa (Richter eskalan) izan zen. Bigarrena Los Mochis, Sinaloa eta Mexikoko hirietan eman zen irailaren 13an, 6,7 magnitudekoa (Richter eskalan). Kalte materialik eta biktimarik ez ziren egon.\n2016ko abenduaren 8an Kaliforniako mendebaldeko kostan 6,4 magnitudeko lurrikara izan zen. Kalte materialik eta hildakorik ez ziren egon.\n“Big One” Richteren eskalan 8 graduko magnitudeko edo gehiagoko lurrikara hipotetiko bat da, San Andres failan zehar hedatuko dena. Los Angeles, Palm Springs eta San Francisco hiriei kaltetuko diela uste da. Honek Mexikon zehar hainbat lurrikara gertatzea eraginen du.\n↑ (Gaztelaniaz) «Todo lo que debes de saber sobre la falla de San Andrés» EL DEBATE (Noiz kontsultatua: 2018-11-29).\n↑ «Information and resources about the San Andreas Fault» www.sanandreasfault.org (Noiz kontsultatua: 2018-11-29).\n↑ «History of the Earth, California, the San Andreas Fault and some of the people who helped us understand it» www.sanandreasfault.org (Noiz kontsultatua: 2018-11-29).\n↑ (Gaztelaniaz) «▷ El TERREMOTO LA FALLA DE SAN ANDRES y sus peligros actuales【2018】» Falla de San Andres (Noiz kontsultatua: 2018-11-29).\n↑ (Gaztelaniaz) SIPSE, Grupo. (2017-09-22). «Todo lo que debes saber sobre la falla de San Andrés» SIPSE.com (Noiz kontsultatua: 2018-11-29).\nOrriaren azken aldaketa: 5 abendua 2019, 20:10.


TRIATLETARI ARRETA EMATEKO FORMULARIORAKO INFORMAZIO-KLAUSULA – vi half gasteiz\nTratamenduaren helburua: formulario honen bidez ematen dizkiguzun datu pertsonalak erabiliko ditugula jakinarazten dizugu, egiten duzun kontsulta edo informazio-eskaera kudeatzeko eta erantzuteko.\nTratamenduaren legitimazioa: zure datu pertsonalen tratamendua legitimatzen duen oinarri juridikoa formulario hau betetzean sortzen den harreman juridikoa gauzatzeko eta, beraz, egiten duzun kontsulta edo eskaera kudeatzeko beharrezkoa dela da.\nDatuen nazioarteko transferentziak: zure datu pertsonalen nazioarteko transferentziarik ez dela egiten jakinarazten dizugu.\nDatuak gordetzeko epea: formulario hau betetzean ematen dizkiguzun datu pertsonalak zure kontsulta edo eskaera kudeatzen dugun bitartean baino ez dira gordeko, eta, hala badagokio, ekitaldia amaitu arte; horrela, ondoren, ezabatu egingo dira.\nZure eskubideak zure datu pertsonalen tratamenduari dagokionez: zure datu pertsonaletara sartzea, datu horiek zuzentzea, aurka egitea, ezabatzea, tratamendua mugatzea edo beste norabait eramatea eskatu ahal izango duzu. Horretarako, hala badagokio, ALOHA TRIATHLON KLUBA-ren edo AETRIEVENT, S.L.-ren helbidera idatzi beharko duzu (Martxoak 8 Etorbidea 17-2.A, P.K. 01002, Gasteiz (Araba), edo bestela, mezu elektroniko bat info@vihalfgasteiz.com helbidera bidali beharko duzu, betiere zure NANaren fotokopia erantsita.


Silvio eta Rodriguez elkarrizketatu dituzte Euskadi Irratiko Hirigorrian saioan - Soraluze - Plaentxia.eus\nSilvio eta Rodriguez elkarrizketatu dituzte Euskadi Irratiko Hirigorrian saioan\nEgoitz Unamuno 2019-09-19 10:09\nEkaitz Uzin eta Mikel Hernandez soraluzetarrak elkarrizketatu zituzten atzo Euskadi Irratiko Hirigorrian saioan. Bertan, hizpide izan zuten Silvio eta Rodriguez edo Añubeko Trobak izenarekin osatzen duten musika taldea.\nUrtebete da lehenengo kontzertua eskaini zutela Gasteizko Zaramagan, Añubeko Trobak izenpean, gerora Silvio eta Rodriguez izena jarri zioten taldeari. Harrezkero hogeitamar kontzertu baino gehiago eskaini dituzte. Silvio Rodriguezen kantuez gain, Hego Amerikako beste hainbat kantarirenak (Violeta Parra, Cahvela Vargas...) eta euskal kantari ezagun batzuenak (Xabier Lete, Mikel Laboa...) ere jotzen dituzte.\nElkarrizketaren amaieran, datozen egunetan eskainiko dituzten kontzertuen berri ere eman zuten. Eguenean Zaramagako Jaione tabernan joko dute, urriaren 12an Soraluzen eta urriaren 18an Laudion, Arrastiak Faktorian.\nElkarrizketa osoa entzungai dago albiste honetako audioan, 04:00 minututik 10:10 minutura. Jatorrizko audioa berriz, EITBren Nahieran.eus webgunean dago.


Dantza ala heriotza?, euforia ala malenkonia? — dantzan.eus\nHemen zaude: Hasiera › Hemeroteka › Dantza ala heriotza?, euforia ala malenkonia?\nDantza ala heriotza?, euforia ala malenkonia?\nPostmodernitateak artearen munduan egin duen bidea ilustratzen duen erakusketa bat ikus daiteke Londresen, V&A aretoan\nLondresko Victoria and Albert Museumera joan eta postmodernitatearen ertz anitzei eskainitako erakusketa aretora heltzen denak (2012ko urtarrilaren 15a arte dago aukera) lehenik Rodinen eta beste eskultore batzuen lanen artetik igaro behar du, eta iragate hasieran zirkunstantzial horrek azken lau hamarkadetan arteak aurrekoarekin izandako haustura, kontrastea puztu besterik ez du egiten. Museoaren handiena zeharkatzen duen korridore luzean barna, ikusleak XVII. mendetik aurrera artearen garapena ikusi baina, batez ere, irudikatu egiten baitu: eskultura bolumenak sortzen, forma ematen, errealitatea imitatu nahian eta, aldi berean, errealitate berri (idealizatu?) bat eraikiz, baina dena narrazio artistiko historiko jarraitu batean.\nEgiantzekotasunaren eta proportzioen harmoniaren bidez edertasuna bilatzen du arte horrek, ederra baitu helburu soil bitarte horretan. Edertasuna balio absolutu eta morala da (ederra berez ederra izateaz gainera, ona, justua, naturala baitzen), Arthur C. Dantok azalduko zuen bezala. Irakurketa horrek etena du, ordea, okasiorako aretora sartzeko imintzioa egin bezain laster. Neoizko argi more eta berdeekin egiten du harrera erakusketak, Postmodernism jartzen du bertan. Arteak ederra izan behar bazuen, eredugarri, errepikaezin eta sakratua (horregatik gordetzen zen museo batean, tenpluan, oinazpikoen gainean jasota), hala izateari utzi zion 1970eko hamarkadatik aurrera, eta horrela irudikatzen da erakusketako lan guztietan.\nIspilua apurtu, klixeekin eten\nKorridorean aurrera, eskulturaren eta, berarekin, artearen garapena irudika zitekeen, XVII. mendetik abangoardietaraino, gutxienez. Baina postmodernitateak artean izandako islari eskainitako aretora sartzean, aurreko guztiarekin eteten da: historia amaitu da, ispilua apurtu da, kultura oso bat birsortzen zuena mila zati egina dago. Modernitatearen utopia hura, argitasuna eta sinpletasuna, storytelling-a eta sekuentzia historikoa apurtu egin dira. Postmodernitateak, hitzak dioen bezala, modernitateari amaiera ematen dio, baina ez ordura arte bezala, aurreko estilo edo joera bat jarraitu edo kiribiltzeraino garatuz edo kontra eginez. Aurrerantzean, ezin denez historia lehen bezala idatzi eta kontatu, aurretiaz arteak zituen eta izan zitzakeen klixe eta muga estetiko guztietatik libre da. Ez dago taburik, eta geratuko balitz ere, xehatu egin nahi dituzte. Modernoek mundu (eta jende) berriari leiho bat zabaldu nahi zioten, beira apurtuta ordea, leiho hartako kristal hautsi horien gainean islatzen da geratzen dena.\nZer gertatu zen 60ko hamarkadaren amaieran, 70eko hasieran, arteak ordura arteko garapenarekin eten zezan? Bloke sobietarraren gainbehera, kapitalismo amerikarraren ametsaren mundurako zabalpena, kontsumoko produktuen ugaritzea, plastikoaren eta diruaren zabaltzea, askatasun txiki askoren konkistaren sentipena, eta, aldi berean, erlijio batzuen, balio moralak diren heinean, lurperatze ia erabatekoaren sekuentzia aipatu beharko litzateke. Trukean, artea ere askea(goa) zen, konplexuagoa, askotarikoagoa eta kontraesankorragoa. Jolasa, irreberentzia, probokazioa bilatzen zituen, horretarako estiloari buruzko aurreiritzi guztiekin etenez. Ustez, erabateko askatasun baten alde egin zuen, batzuetan dibertimenduaren, proba/akatsaren eta absurduaren mugak zeharkatu eta etiketatze oro alferrikako eginez.\nVersalles edo Las Vegas\nItalia, 1960ko hamarkadaren amaiera. Europak Mediterraneora duen irteera naturalean egosten zen modernitatearen kritika garrantzitsuenetakoa. Modernitatea amaitzear zen, baina beste mugimendu artistiko bat etorriko al zen, beste irizpide, kanon eta estilo batzuekin? Ettore Sottsass-ek eta Alessandro Mendinik modernitatearen utopia orotan fedea galdua zuten, eta gizartea arautzen zuten lege, merkatu baldintza eta gustu onaren marrak gainditzeko ahalegina egin nahi zuten artearen bidez. Helburu horrekin, arteak sakratutik zuen oro ezabatzen saiatuko ziren (Mendini, batez ere), Duchampek irekitako bideari segida emanez. Ameriketako arte indigenaren monumentuak hartu eta plastikoz eta pop kolorez errepikatzen zituen Mendinik, edota, Destruction of Lassu Chair-en bezala, su ematen zien alde batetik lanei, eta haren ifrentzuan, su emandako beste lan bat erreproduzitzen zuen gero. Radical Designa deitu zioten Sottsass eta Mendinik euren uberari: eklektikoak ziren, atzokoa eta momentukoa jasotzen zuten euren lanetarako, Amerikako eta Europako korronteak, deuseztapena eta errepikapenerako potentzialtasuna, pertsona eta industria, sakratua eta profanoa.\nMotorraren zabalpenak abiaduraren demokratizazioa ere bazekarren berarekin. Distantziak murriztu egiten ziren, baina begien ikusteko ahalmena, abiadura ere aldatuko zuen, azkartuz. Robert Venturi eta Denise Scott Brown bikoteak Las Vegasera egindako bidaia bat grabatu zuen autoan. Ez da alferrik hautatuko hiria, Bruno Zevi kritikari italiarrak, 1967an, arte modernoak Versallesen eta Las Vegasen artean hautatu beharko zuela iragarri baitzuen. Klasizismo gorenaren eta behe mailako herri kulturaren artean hautatu ordez, baina, biak hartu zituzten postmodernistek: Versalles eta Las Vegas.\nLas Vegas ez al da Versalles berritu bat, bere ezaugarrietan eder? Orainaren diktadura dakar postmodernitateak, geure begirada azkar eta pantailen bitartez bideratzea (ordenagailuen asmazioa izan daiteke burura datorkigun lehen pantaila, baina autoaren aurreko beira ere ez al da pantaila bat?). Azkar ikusten da, azkarrago bizitzeko, baina horregatik etorkizuna ez da heltzen. Oraina da denbora bakarra. Ez dago biharrik; biharko eguna, akaso, deuseztapen erabatekoa izango da. Apokalipsia, izatekotan. Artelan modernoek garapena, utopia edota balio batzuetan oinarritutako perfekzioaren ilusioa iragartzen zuten, eta objektu postmodernoa, berriz, urrun zegoen perfekziotik, ez baitzuen ez eredurik ez helbururik.\nEz edertasunik, ez perfekziorik, ez denborarik, ez helburu moralik. Aurreko guztitik libre aritu, hartu dena eta moldatu, zaharra hartu eta berria egin: birziklatu. 60ko eta 70eko hamarkadetan, arkitekturan, historizismoaren joerak aurreko mende eta belaunaldietako elementuak konbinatzera jokatu zuen. Kritikariek ironia gisara ikusi zuten puzzle hori, artearen historiarekiko irreberentzia bat balitz bezala. Baina, izatekotan, postmodernitatearen printzipio ia bakarra izan zen: adierazteko modu monolitiko baten amaiera eta, berarekin, aniztasunaren gorazarrea. Kito. Ondorioz, brikolaje edo collagearen festa izango da aro hau. Diseinu industriala eta antzinako zeramika lan berean, altzari berrietarako teknika puntillista ustez zaharkituak, arkitekturarako plastikozko zutabeak, jantzi ezinezko soinekoak... Ezinezkorik ez dago, debekaturik ere ez. Zer da artelan ona? Ba al da arte onik? Nork ezartzen ditu kanonak (eta nork behar ditu), artelanak asko saltzen badira? Aurreko irizpideak desagertu, eta berririk ez dago.\n1980ko hamarkada hurbildu ahala, postmodernismoari aukerak biderkatu egin zitzaizkion. Mugimendu bazterreko eta irreberentea zena fenomeno sozial hedatu bilakatu zen. Diseinuaren hamarkada zen: aldizkariak, diskoen azalak, musika, bideoklipak. Talking Heads eta Culture Club, dantzari eta koreografoak, performancea, drag queen-ak, pop izarrak... postmodernitateak, artetik at ere, askatasunaren konkistaren sentipena eman (eta ikusgarri egin) zien gutxiengo sozialei.\nModernitatearen balio moralak (erlijioen presentzia) eta identitarioak (estatu-nazioa edo komunitate izaera zentzu historikoa) galtzear ziren, eta mundua batzen zuen balio ez-naif bakarra zegoen: dirua. Hor sartzen da jokoan Andy Warhol, eta haren diruaren laudorioa. Dollar Sign lanean (1981) dolarraren ikur handi bat serigrafiatu zuen. Diruak gidatzen ditu botere harremanak, eta artea ez dago horretatik salbu; ondare ekonomikoa baita, ez kultura edo aberastasun emozional/hezitzailea. Kanonik ezean, gehien saltzen dena da irizpide nagusi. Ezinbestean, merkatuaren erreferentziak etenik gabeak dira erakusketaren bigarren erditik aurrera: Barbara Krugerren poltsa eraldatua dago, I Shop Therefhore I Am sloganarekin (Erosten dut, beraz banaiz») ; edo Jenny Holzerrek, 1985ean, New Yorkeko Times Square plazan iragarki komertzialetarako erreserbatutako karteleran jarri zuen lelo ia mitikoa Protect Me From What I Want (Babes nazazu nahi dudanetik).\nGarai bertsukoak izan arren, Warholetik Holzerrera jada aldaketa dago. Diruaren gorazarre egitetik diruaren kulturaren menera bizitzeko arriskua eta kezkara. Azalekoaren hipokrisia salatzen hasten dira batzuk. Azala ez da mamia. Edo bai. «Azalkeriak sakontasuna du, giza bizitzearen erabateko zailtasun gisara ulertzen eta onartzen bada», Mendiniren ustetan.\nLehen bezala ezin izan\nPostmodernitatea galeraren sentipenean errepikatzen da erakusketaren amaiera aldera. Eredu moral eta estetiko bat desagertu (errepikatzeko edo aurka egiteko) izanaren malenkonia dago, baina baita, aldi berean, galtzeko ezer ez duenaren euforia inozoa ere. Dena da libre, dena da ikusgarri, horretarik asko moldagarri eta likidoa da, gainera, Zygmunt Baumanek idatziko zuen bezala. Baina likidoa bada, zer geratzen zaigu? Erakusketa ixteko dagoen New Orderren bideoklipean agertzen den bezala, «izan ote gaitezke gu geu, lehen ginen bezala».\nErakusketa ikusten duenari, postmodernitatea ordura arteko guztitik libre egin zela irudituko zaio, baina definiezina dela, Lyottarden eta Baudrillarden teoriak gorabehera. Izatekotan, abiapuntu eta helbururik gabeko bidaia libre bat dela. Errari ibili zirela artistak beren askatasunean.\nBada artelan bat, azken atea zeharkatu aurretik, postmodernitatearen anbiguotasunarekin jokatuz, zer pentsatua ematen duena. Robert Longoren argazki bat da, Men in the Cities sailekoa. Bertan, gizonezko bat ikusten dugu bizkarrez. Aurpegierarik ez zaio ikusten, gorputza keinukera aldrebesean du, ez dakigu dantzan ari den edo tiro bat jo diotelako erortzen ari den, hilurren. Postmodernitatearen azken metafora besterik ez da: ez dakigu azken lau hamarkadak dantza fribolo bat izan diren ala zibilizazioaren amaiera orain arte ulertu dugun moduan.\nRobert Longoren Men in the Cities saileko argazki bat, 1979koa, Postmodernism: Style and Subversion 1970-1990 erakusketako lanetako bat. / ROBERT LONGO / EZEZAGUNA\nRon Araden Concrete Stereo (1983). / Z / EZEZAGUNA\nAndy Warholen Dollar Sign (1981). / Z / EZEZAGUNA


Hondakinen bigarren bizitza - Zientzia Kaiera\nTania Garrido, Itsaso Leceta, Pedro Guerrero eta Koro de la Caba\nXX. mendean zehar industria petrokimikotik eratorritako plastikoak ezinbestekoak bihurtu dira bizitzaren arlo ugarietan eta honen ondorioz, bere erabilera izugarri handitu da. Hauek prezio merkea, kalitate ona, edo prozesatzeko erraztasuna badute ere, ez dira biodegradagarriak eta iturri ez-berriztagarrietatik datoz. Azken urteetan, hondakinen kudeaketa dela eta, ingurugiroarekin erlazionaturiko arazo larriak sortzen ari dira, nagusiki kontsumo ereduak sortutako hondakinen etengabeko hazkuntzaren ondorioz. Beraz, plastikoekin erlazionatutako hondakinen arazoari aurre egiteko helburuarekin, jatorri berriztagarri eta izaera biodegradagarria duten materialek bultzada handia jasan dute, beti ere ingurumenerako bide lagungarriak eta ekonomikoki bideragarriak jarraituz. Aipaturiko material hauen artean, baliabide naturaletatik sortutako polimero biodegradagarriak aurkitzen dira, hau da, biopolimeroak.\nIrudia: Soja aleak.\nIkerkuntza-lan honetan polisakaridoak eta proteinak erabili dira, berriztagarriak, ugariak eta ingurunearekin errespetutsuak izateaz gain, biokonpositeak eratzeko gaitasun bikainak dituztelako. Proteinen artean, landare-proteinak azpiproduktu edo hondakin gisa daude eskuragarri barazkigintzan zein nekazaritza-industrian. Hauen artean, soja-proteina aukera interesgarria da. Soja-proteina, soja-olioa ekoizterakoan azpiproduktu gisa lortzen da eta gainera, naturako proteinarik merkeenetarikoa da. Bestalde, landareetatik eratorritako polisakaridoen artean, agarra etorkizun handiko produktua da. Itsasoko alga gorritik erdietsi daiteke eta bere berriztagarritasuna, biodegradagarritasuna eta gelifikazio gaitasun altuagatik biokonpositeak garatzeko aukera interesgarria da. Hala ere, agarraren erauzketa ez da hain merkea; horregatik, soja-proteinan oinarritutako biokonpositeak prestatzeko alga-industrian sortutako hondakin naturala betegarri gisa erabiltzea proposatzen da (guk dakigula, ez da hau inoiz era horretan erabili). Gainera, hondakin horren erabilerak honako bi abantaila hauek izan ditzake: batetik, hondakina bera, era eraginkorrago batean erabil daiteke; eta bestetik, kostu baxuagoko azpiproduktuak lor daitezke. Hain zuzen, ekonomiarako eta ingurumenerako onurak ekar ditzake konposite jasangarriago horien garapenak.\nNahiz eta soja-proteinan oinarritutako biopolimeroek polimero sintetikoak ordezkatzeko ahalmena izan, eragozpen batzuk badituzte haien egitura kimikoarengatik, izaera higroskopikoa eta hauskortasuna, hain zuzen. Horren ondorioz, aldaketa batzuk beharrezkoak dira materiala erabilgarria bilakatzeko. Testu inguru honetan, biopolimeroen prozesatzea nahiz amaierako propietateak hobetzeko plastifikatzaileak beharrezkoak dira eta horregatik glizerola plastifikatzaile gisa erabili zen.\nGehigarriez gain, biokonpositeen propietateak hobetzeko polimeroaren prozesatze metodoa kontuan izatea garrantzitsua da. Ikerkuntza-lan askotan soluzio- eta konpresio- metodoak erabili ohi dira proteinetan oinarritutako konpositeak garatzeko. Hala ere, biokonposite berrien bideragarritasun komertziala zuzenki erlazionatuta dagoenez aplikazio industrialetan plastiko konbentzionalak garatzeko erabilitako teknikekin, lan honetan estrusio eta injekzio prozesatze-metodoak erabili ziren, soja-proteinan eta alga-hondakin betegarriz oinarritutako biokonpositeen garapenerako.\nOrokorrean, alga-hondakin betegarriak soja-proteinarekiko bateragarritasun ona erakutsi zuen. Soja-proteinazko pelletak estrusio metodoaren bidez eta biokonpositeak injekzio metodoaren bidez lortu ziren. Lortutako biokonpositeen propietate funtzionalei dagokienez, alga-hondakinaren gehikuntzak ez zuen proteinan oinarritutako biokonpositeen hesi-propietate bikainak aldatu eta propietate optiko egokiak mantendu ziren paketatze aplikazioetan erabiltzeko. Bestalde, alga-hondakina balioztatzean, hondakinen kantitatea eta materialen kostua murriztu zen eta balio erantsizko produktuak garatu ziren.\nArtikuluaren izena: Nola erabili azpiproduktuak eta hondakinak, propietate egokiak dituzten material jasangarriak garatzeko?\nLaburpena: Ikerkuntza-lan askotan soluzio- eta konpresio- metodoak erabili ohi dira proteinetan oinarritutako konpositeak garatzeko. Hala ere, biokonposite berrien merkatu-bideragarritasuna, zuzen lotuta dago industria-aplikazio konbentzionalak garatzeko teknikekin eta, beraz, lan honetan estrusio eta injekziorako prozesatze-metodoak erabili dira, soja-proteinan oinarritutako biokonpositeak garatzeko. Bestalde, agarra erauzterakoan hondakin naturala lortzen da. Hondakin hau, biokonpositeen betegarri gisa erabili da. Betegarri honek, soja-proteinarekiko bateragarritasun ona erakutsi zuen, eta horrela biokonposite jasangarriagoak garatu dira. Biokonpositeeen hesi-propietateak eta propietate optikoak egokiak izan ziren paketatze aplikazioetarako.\nEgileak: Tania Garrido, Itsaso Leceta, Pedro Guerrero eta Koro de la Caba\nEgileez: Tania Garrido, Itsaso Leceta, Pedro Guerrero eta Koro de la Caba UPV/EHUko BIOMAT ikerketa Taldearen kideak dira.\nAnonimoa urria 4, 2017\nArtikuluaren fitxan DOI helbidea txarto dago\nZientzia Kaiera urria 5, 2017\nZuzenduta, mila esker!


Etxerat AE - Dispertsio politikak 2019. urteko bigarren ezbeharra eragin du\nDispertsio politikak 2019. urteko bigarren ezbeharra eragin du\nETXERAT (2019-I-28). Joan den ostiralean, hilak 25, Jesus Mari Etxeberria Garaikoetxea preso politiko oreretarraren anaia eta lagun batek ezbeharra sufritu zuten Euskal Herritik 1.050 kilometrotara dagoen Puerto III espetxera bidean, Sevilla inguruan.\nSevillara iristeko 50 kilometro falta zitzaizkiela, A66 autobidean, arratsaldeko zortziak aldera, aurretik istripu baten eraginez errepidean geldirik ziren bi kotxe topatu zituzten aurrez-aurre presoaren anaia eta lagunak, bihurgune bat igaro ondoren. Errepidearen erdian zegoen kotxea sahiestea lortu zuten, baina eskubian geldirik zegoen bigarren autoa kolpatu zuten. Zorionez ongi atera ziren biak, baina une arriskutsua bizi zuten ondorengo minutuetan; kotxea bultzaka errepide erditik atera behar izan zuten autobidean zegoen trafiko handiari aurre eginez.\nJesus Mari Etxeberriaren anaia eta lagunak bidaiarekin jarraitzeko aukera izan zuten eta, hurrengo egunean, bisita egitea lortu zuten.\nBeste behin ere, Etxeratek egungo espetxe politikaren iraunkortasuna salatu nahi du, euskal preso politikoen senide eta lagunak euren biziak arriskuan jartzera behartzen baititu haien senide eta lagun presoa ikusi ahal izateko. 2019a hasi berri eta dagoeneko bigarren kotxe istripua izan da honako hau.\nUrruntze honen ondorioak dira gaur salatzen ditugunask, baina badakigu okerragoak izan daitezkeela eta, beste behin ere, Etxeratek galdegiten du nori egiten dion mesede dispertsioak eragiten duen oinazeak.\nEzbeharra salatzeko elkarretaratzeak deitu ditugu Hego Euskal Herriko 4 hiriburuetan:\n- IRUÑEA, hilak 28, astelehena 20:00etan Gobernu Zibilaren aurrean.\n- BILBO, hilak 29, asteartea 19:30etan Arriaga Plazan.\n- GASTEIZ, hilak 30, asteazkena 19:00etan Ama Zuria Enparantzan.\n- DONOSTIA, hilak 30, asteazkena 19:00tan Bulebarrean, Udaletxe ondoan


Denis Itxasok ukatu du Estrasburgoko epaia Grande Marlaskaren kontrakoa denik.\n'Europako epaia ikusita, onartu beharko da tortura salatu zutenek arrazoia zutela'\nJustiziaren bidea errespetatzeaz gain 'enpatia ariketa bat' egin beharra dagoela adierazi du. Hala eta guztiz ere, ukatu egin du Estrasburgoko azken epaia Fernando Grande Marlaskaren kontrakoa denik.\n"Bizikidetzarako, enpatia gehiago erakutsi beharko genuke", adierazi du Denis Itxaso Espainiako Gobernuak Euskadin duen ordezkariak eta torturari buruz ere ariketa hori beharrezkoa dela erantsi du. Iñigo Gonzalez Etayoren tortura salaketak ez ikertzeagatik Europako Giza Eskubideen Auzitegiaren epaiaz galdetuta zera erantzun du "Faktoria"n: "Bide juridiko bat eramaten denean eta Europan horrelako epai bat etortzen denean, Justiziaren bidea errespetatzeaz gain, onartu beharko da arrazoia zutela". Hala ere, Estrasburgo azken epai hori Fernando Grande Marlasakaren kontrakoa zenik ukatu du eta erantsi, lehengo epaile lanak eta oraingo ministro ardurak ez direla lotu behar.\nEnpatia ariketa eskatu du, baita ere, ETAren biktimentzat eta ezker abertzalean "askotan" enpatia falta dagoela salatu du. Presoen "ongietorriak enpatia falta hutsa iruditzen zaizkit", esan du eta "iraganeko idealizazio publikoak egiten direnan iraganeko zauriak berriz ere irekitzen" direla gehitu. Itxasoren arabera gainera, preso horiek kartzela barruan bergizarteratzeko helburuz egin duten bidearen kontrakoak gertatzen dira askotan.\n"Kogobernantza funtzionatzen ari da"\nPolitika eta kartzela gaietaz gain, Espainiako Gobernuaren eta Jaurlaritzaren arteko harremanaz ere mintzatu da Itxaso. Onartu du badirela tira-bira batzuk baina, orohar, "kogobernantza funtzionatzen ari dela" iritzi dio. Alde horretatik leundu egin ditu txertaketa kanpainari buruz Jaurlaritzari egin zizkion kritikak. Gaineratu du covid-aren bigarren dosia bermatu egin behar dela baina ez duela uste horrek Euskadi kaltetuko duenik.


Uberan - Euskal Idazleen Elkartea - Palindromoei buruz hizketan, Markos Gimenorekin\nPalindromoei buruz hizketan, Markos Gimenorekin\nEUSKARAZKO PALINDROMOEI BURUZ JARDUN DUGU MARKOS GIMENOREKINAsteazkena, 2015-02-04\n10 urtetik gora daramatza Markos Gimeno Vesgak hitzekin jolasean. Zerorajasoa izeneko blogean argitaratzen ditu, astero-astero, palindromo-ariketak, eta horien bilduma da, hain zuzen ere, iaz argitaratutako AZA liburua. Autoediziora jo zuen lana ateratzeko, zehazki, Verkami plataformaren bide lortu zuen behar zuen laguntza. Liburuari buruz, blogaren inguruan eta, orokorrean, palindromogintzaz esandakoak dakarzkizuegu elkarrizketa honetan. (Argazkiak: zerorajasoa.com)\nMarkos Gimeno Vesga palindromolariarekin hizketan aritu gara. Iaz argitaratu zuen AZA izeneko palindromo-ariketen bilduma, eta astero-astero proposatzen ditu ariketa berriak Zerorajasoa izeneko blogean. Palindromoei buruzko tailerrak ere ematen ditu, Ordiziako Jakintza Ikastolan, kasu egin zuen bat (bideoa elkarrizketaren amaieran). Gimenorekin hizketan aritu gara eta hainbat gauza kontatu dizkigu palindromo eta hitzekiko pasioaz. On egin!\nHasteko, noiztik eta nondik datorkizu palindromoekiko eta hitz-jolasekiko zaletasun hau?\nBetidanik izan dut hitz-jokoekiko zaletasuna. Palindromoekin, zehazki, zaletu etan engantxatu nintzen 1998-99 inguruan. Hortik aurrera engantxatu egin nintzen, eta gaur arte.\nNola zaletu zinen?\nKasualitatez. Ezagutzen nituen baina ez nien arreta berezirik eskaini. Halako batean, ikasten ari nintzen etxean eta irratian aipatu zituzten. Orduan probatzen hasi nintzen, paperean eta arkatzarekin, ea posible zen euskaraz palindromoak egitea. Hasieran pentsatzen nuen ezetz, euskarazko palindromoak ez zirela posible izango, baina batzuk atera ziren eta ordutik nabil horretan.\nPalindromo-ariketen liburu bat argitaratu duzu, nola sortu zitzaizun lana kalera ateratzeko ideia?\nNik lana blogean egiten dut, eta halako batean, baneukan hainbat urtetan egindako lana, palindromo-ariketak, eta nahikoa ziren liburu batean biltzeko. Ideia hori buruan neukan, inoiz zerbait egitea paperean, palindromoekin; izan ere, aurretik baneukan egina postal-bilduma bat, baina, bueno, liburu-formatuan egin nahi nuen. Esan bezala, konturatu nintzen baneukala material nahikoa blogean, eta bi urtetako palindromo-ariketen bilduma hori osatu nuen.\nDena den, jarraitzen duzu astero palindromo-ariketa bat proposatzen.\nBai, hori da. Berez, lana blogean egiten dut, liburuaren proiektua berezia izan da, puntuala. Horretaz gain, nik jarraitzen dut blogean ariketak proposatzen, astelehenero.\nBurua fresko mantentzeko onak dira palindromo-ariketak?\nNik denbora-pasa moduan planteatzen dut eta jendeak ere horrela hartzen du. Hitzekin jolasteko da, azken batean, enigma moduko bat da. Nik palindromo ezkutu bat proposatzen dut, eta jendeak, arrasto batzuk jarraituz, asmatu behar du palindromo hori zein den. Jendeak lortu behar duena, bilaketa horren saria testu kapikua bat da, testu simetriko bat, eta, alde horretatik, erronka onartzen duen jendean jasotzen duen saria gauza bitxi eta kurioso bat da.\nPrintzipioz, edonoren eskura dago eta nik edozeini gomendatuko nioke: gerturatu dadila, proba dezala eta gustuko badu bat animatu dadila erronka onartzera.\nBlogean ibiltzen diren batzuek, adibidez, urteak daramatzate astero-astero palindromoari erantzuna ematen, horiek ere engantxatuta daude. Itzela da hori, hainbeste denbora eustea.\nNiretzat ere, palindromo-ariketena erronka bat izan da, mantentzea bera, astero-astero mantentzea. Lan baten modura hartu dut. Gainera, hasieran nahiko gauza informala zen, baina gero sortu nuen palindromo-ariketak proposatzeko formatu jakin bat. Bere arauak eta formatua ditu, adibidez, pistak bertso-lerrotan ematen dira. Egitura hori edukita, astero-astero lantzen dut, egitura bera errespetatuz, baina horri zukua ateraz, eta gauza berriak proposatuz astero. Alde horretatik, ofizio moduan hartu dut, eta horrekin luzaroan jarraitzeko asmoa dut. Ez daukat lagatzeko asmorik, astero-astero palindromo berriak ateratzen ditudalako, eta sorkuntza aldetik ez delako agortzen. Are gehiago, jendeak segitzen baldin badu blogean ariketak egiten\nGutxi gorabehera, zenbat denbora eskaintzen diozu ariketak prestatzeari?\nLehenengo pausoa da palindromoa ateratzea, batzuk errazago ateratzen dira, noski. Palindromo batzuk ia automatikoki okurritzen zaizkizu ia bereahala, baina gero eta luzeagoak, orduan eta zailagoak izaten dira, noski, eta batzuekin ordu batzuk pasa behar izaten dira. Nik normalean telefonoan apunteak hartzen joaten naiz. Askotan, kalean entzuten dudan edo ikusten dudan hitz bat abiapuntu hartu eta saiatzen naiz hortik sortzen palindromoa.\nPalindromoa ateratakoan, ariketa bera prestatzen dut, pistak bertso-lerrotan jarri eta abar. Lana da, baina, asko telefonoan edo tabletean bertan lantzen joaten naiz. Ondoren, etxean ordenatzen ditut idatzitakoak. Ariketa batzuk besteek baino denbora gehiago hartzen didate, baina, oro har, esango nuke ordubete inguru ematen dudala.\nAmaitzeko, palindromoekin jolasean hasi berri direnentzat gehiago jakiteko gomendiorik: aholkuak, webguneak…?\nBadago webgune bat, Movimiento Rever izenekoa, Nazioarteko Palindromo Klubetik sortutako talde batean webgunea. Palindromoen izaera literarioa lantzen da bertan, alegia, palindromoak literatura moduan. Azpimarratzen du palindromoa ez dela soilik hitz-joko bat, baizik eta idazteko, literatura egiteko modu bat ere. Bertan daude palindromo-poemak, antzezlan txikiak eta antzeko gauzak. Oso kuriosoa da, eta balio du ikusteko zer egiten ari diren gaztelaniaz. Gainera, urtero lehiaketa bat egiten dute. Aurten parte hartzeko epea duela gutxi amaitu da, eta laster argitaratu dituzte sarituen lanak. Palindromoen Mundu Lehiaketa ere badago.\nMarkos Gimeno eta bere palindromoak euskaljakintzan (Maite Goñi erabiltzaileak Vimeon)


laguardia archivos - Delaguardia.eus\nArabako vermutak Juegodetiquetasen\n27 apirila 2022by Delaguardia0 comments\nDoako Arabako vermouthen dastaketa iruzkindua ostalaritzako eta elikaduraren sektoreko profesionalentzat, Juegodetiquetas-en pintxoekin (Santa Engrazia k., 21 Biasteri).\nJuegodetiquetasek sukaldaritzako esperientzia esklusiboa dakarkizu, eta bertan gure bermouth arabarren aukera paregabea pintxoekin uztartzeko aukera izango duzu. Ezagutu ezazu Arabako gastronomiaren onena, kalitatezko eta sasoiko produktuari eta gure ostalaritzari balioa emango baitiogu.\n3 pintxorekin hautatutako 3 vermouth dastatzea, uztartzea eta dastatzea\nOstalaritzako edo elikaduraren merkataritzako 12 profesionalentzat bakarrik!\nMaiatzak 16, astelehena, 20:00etan, Juegodetiquetasen (Biasteri)\nErreserbatu zure lekua 945 12 35 00 telefonoan (astelehenetik ostiralera, 08:00etatik 15:00etara eta 16:00etatik 19:00etara, goizez bakarrik) edo dinamizadoralava@gmail.com helbidean.


365 EGUNAK 2: NOIZ ANTOLATU DU NETLFIX-EK HIT MOVIE PROGRAMATZEA? - FILMAK\n365 egunak 2: Noiz aurreikusten du Netflix-ek Hit Movie programatzea?\n365 Days (365 Dni) drama erromantiko poloniarra Barbara Biaowskak eta Tomasz Mandesek egindako 2020ko filma da.\n365 Days (365 Dni) drama erromantiko poloniarra Barbara Biaowskak eta Tomasz Mandesek egindako 2020ko filma da. Argumentua zabaldu ahala, harreman desegokia duen Varsoviako emakume bat espetxeratu eta urtebetez berarekin hartzera behartzen duen Siziliako gizon batengana erortzen da. Anna-Maria Sieklucka Laura Biel da protagonista filmean, Michele Morroneren aurrean Don Massimo Torricelli. Blanka Lipińskaren trilogia baten lehen eleberriaren bertsio egokitua.\nNetflix-ek ofizialki kaleratuko du 365 egunen jarraipena, 365 Dni izenarekin ere ezaguna. 2020an kaleratu ondoren, Netflix-en 365 Days edertasuna eta Piztia modernotzat jo zuten. Netflixeko harpidedunak blokeatuta egon ziren lehen kapituluaren estreinakoan basati ziren. 365 Days filmatzen hasi denez, filmaren jarraipena laster estreinatuko da.\n365 eguneko Netflix filmak estreinatu eta urtebeteko epean interes handia piztu du eta azkar bihurtu da Netflix-en film gogokoenetako bat. Film honetan eszena erakargarri ugari dago, eta izarrek aparteko emanaldia egiten dute. Grafiko zoragarriak eta eszena sentsualekin, film honen lehen edizioak zalaparta sortu zuen harpidedunen artean. Netflixek azkenean 365 eguneko bigarren kapitulu eroa agindu du arrakasta izugarria lortu ondoren.\n365 egunak 2: noiz kaleratuko du segida Netflix-en?\nMichele Morrone izarrak 365 Days drama erromantikoaren segida 2020ko ekainean kaleratuko zuela zirikatu zuen fan bideo pertsonalizatu batean. Oprah Daily-k Blanka Lipińska idazlearen segida ikusi zuen otsailean. Ez da sorpresa handia, beraz, 365 egun gehiago kaleratzekotan egotea datorrena dakiten zaleentzat. Netflix Originals orain filmak ekoizten ari da eta horrek gauzak aldatzen ditu.\n2020ko abuztuan, Sizilian filmak antolatu behar ziren, baina COVID-19 araudia zela eta, filmaketa atzeratu behar izan zen. Deadline-ren erreportaje batean agerian geratu da segida ez ezik, biak hil honetan hasiko direla filmatzen. Polonia hasten da ekoizpena eta ondoren Italia. Hasierako txosten horien harira, badirudi Varsoviako, Mazowieckie-ko (Polonia) produkzioa 2021eko ekainaren 29an hasi zela serioski.\nNetflixek bitartekaria saihestu zuen, filma streaming zerbitzuan filma eskuragarri egon aurretik gertatuko zen antzerki ibilbidea moztuz. Hori dela eta, seguru asko mundu osoan zuzenean argitaratuko dira Netflix-en 2022an.\nNor dago 365 eguneko aktoreen bigarren zatian?\nOraindik ez dago Netflix-en 365 eguneko segidako aktoreen zerrendarik. Une honetan baieztatutako hiru kide ezagutzen ditugu, baina ezin dugu gehiago baieztatu. Gizonezkoen burua 365 egunetara itzuliko da, lehenago Michele Morronek iragarri zuen bezala. Massimo, maitasun interes aberatsa duen gangster gisa, Morronek gangsterra jokatzen du etxe zoragarri batekin.\nLaura, Massimoren obsesio erromantikoa, bere emakumezko protagonista gisa errepikatuz, Anna-Maria Sieklucka Carla itzuliko da, arrotz misteriotsu batek liluratutako emakume gaztea. Olgaren pertsonaia, Lauraren laguna, Magdalena Lamparskak ere interpretatuko du. Jarraian aktoreko beste kide batzuk ere izango dira.\n2. zatian, Simone Susanak pertsonaia nagusi berri bat irudikatuko du. Bigarren filma ia modu absurduan sortzen duen maitasun triangeluak definitzen du. Era berean, Blanka atzean dago gidoia idazten, lehen filmean egin zuen moduan. Lehen filmeko zinegileek ere zuzenduko dute segida, Barbara Biaows eta Tomasz Mandesek zuzenduko dutena.\n365 eguneko 2 lursail posiblea\nFilm honetan oinarritutako seriean beste bi liburu daudela kontuan hartuta, 365 egunen amaieran cliffhanger ez da cliffhanger handiegia. Laurak bizirik jarraitzen du azken finean. Laurak eta Massimok utzi zuten lekua jaso zuten bigarren liburuan. Marcelo Nacho Matos-ek (Susinna) Massimo bati tira egiten dionean, Laura bahitzen du. Bikotea ezkondu egiten da, baina Marcelok haurdun dagoela jakitean arazo handia dago.\nNacho ere erortzen da (ez egin berriro!) Hemen gaude! Eta horrela, maitasun triangelu bat saihestezina dirudi. Lauraren bizitzara arrisku bat botatzen da eta Massimoren bikia gaiztoak ere parte hartu dezake. Zoritxarrez, hurrengoan zer gertatzen den jakiteko, zaleek beste hilabete batzuk itxaron beharko dituzte.\ngastagarriak 4 2017\nthe alienist telesaila kaleratzeko data\nfreakish denboraldiko 3. kaleratze data\nSherlock Holmes 3 filma\nbungou stray dogs 3. denboraldia kaleratzea


Likidoen erretentzioa udan - Consulta de Nutrición LUR GARMENDIA\nHantura eta ezerosotasuna, bolumen handiagoa, itxuraz gizentzea… inoiz denok sentitu ditugun sintomak dira, eta oso ohikoak dira udan: likidoen erretentzioaren sintomak dira. Zorionez, haren kausak ezagututa, hura saihesteko eta haren efektuak arintzeko beharrezko ohitura aldaketak barneratu ditzakegu.\nZer da zehazki likidoen erretentzioa?\nGorputzeko ehunetan likido gehiegi metatzeari esaten zaio likidoen erretentzioa. Beste patologia edo gaitz batzuen sintoma izan badaiteke ere, giltzurrunetako edo gibeleko gaixotasunena esaterako, oro har zirkulazio-sistemarekin egoten da lotuta.\nZainak handitzen direnean, odol jarioa mantsoagoa izaten da eta ura kapilarretan doa pilatzen. Hortaz, gorputzak ezin ditu likido guztiak kanporatu eta ehunetan erretentzioa gertatzen da, hantura eraginez. Udan izaten den tenperatura igoerak odol basoak are gehiago dilatatzea eragiten du.\nKausa eta sintoma ohikoenak\nBeroaz gain, gure jarduerak baztertzeak ere likidoen erretentzio hori areagotu dezake, eta ohikoagoa izaten da emakumeen artean, hilerokoarekin lotutako hormona-zikloekin ere baitago lotuta. Ohiko kausen artean barazki urriko dieta, sodio gehiegikoa, ur gutxiegikoa, prozesatutako elikagai eta azukre gehiegikoak daude. Gutxiegi mugitzeak eta arropa estuegia erabiltzeak ere eragina du zirkulazio txarrean.\nLikidoen erretentzioak hainbat sintoma ditu, horien artean nabarmenenak:\nGorputzaren bolumena areagotzea, sabelaldean gehienbat.\nGorputz-adarren hantura, orkatilena eta hankena gehienbat.\nHanka astunak eta nekatuak, mugitzen ez bagara ere.\nArrazoirik gabe bat-batean gizentzea edo argaltzeko zailtasuna.\nGernu-maiztasunaren jaitsiera, komunera gutxiago joatea.\nNola saihestu dezakegu likidoen erretentzioa udan?\nNahiz eta uda gozatzeko garaia den, ez ditugu urte osoko ohitura onak ahaztuko! Garrantzitsua da hidratazioa zaintzea, ur gehiago edanez, eta fruta eta barazki gehiago janaz, horiek ere asko hidratatzen baitute. Gainera, prozesatutako elikadurak saihestu eta janarian gatz kopurua murriztu behar dugu, eta haien ordez usain-belarrak eta espezieak erabili beharko genituzke.\nEz dugu ahaztuko zirkulazioa hobetzen eta pisu egokiari eusten lagunduko digun ariketa fisikoa erregulartasunez egitea. Korrika egitea, bizikletan ibiltzea, igeri egitea edo oinez ibiltzea guztiz bateragarriak dira udako oporrekin. Saihestu ordu beroenak.\nLikidoen erretentzioa duzula uste baduzu edo garai honetan jarraitzeko ohiturarik osasuntsuenen inguruan zalantzarik baduzu, gogoan izan onena aholkularitza profesionala izatea dela. Lur Garmendia Nutrizio Kontsultako adituen taldea eskura duzu zure helburuak lortzen laguntzeko eta zure beharren araberako arreta pertsonalizatua emateko.